لە ڕێكەوتی 10ی تەمموزی 2019، ناوەندی هاوبەشی هەماهەنگی قەیرانەكان بە هاوبەشی لەگەڵ نووسینگەی هەماهەنگی كاروباری مرۆیی سەربە نەتەوە یەكگرتووەكان (UN OCHA) كۆبوونەوەی وەرزی خۆی ئەنجامدا بۆ گفتوگۆكردن لەسەر ڕەوشی ئێستای مرۆیی لە هەرێمی كوردستان.\nكۆبوونەوەكە تیشكی خستە سەر پێداویستییە مرۆییەكان و بەربەستەكانی بەردەم ئاوارەكان لە ناوەوە و دەرەوەی كامپ. كۆبوونەوەكە هەروەها باسی لە كەمی كۆمەكی دارایی كرد و گەڕانەوەی ئارەزوومەندانەی ئاوارەكان كرد.\nبەڕێز هۆشەنگ محمد، بەڕێوبەری گشتی ناوەندی هاوبەشی هەماهەنگی قەیرانەكان لە سەرەتای كۆبوونەكە كورتەیەكی پێشكەش كرد لەسەر ڕەوشی مرۆیی لە هەرێمی كوردستان و نوێترین ژمارەی ئاوارەكان و ژمارەی ئاوارە نوێیەكان. ئاماژەی بەوەدا كە پرۆسەی گەڕانەوەی ئاوارەكان تا ڕاددەیەك ڕاوەستاوە لە كاتێك ئەو پارەیەی لەلایەن حكومەتی عێراق تەرخانكراوە بەشی ئەوە ناكات پرۆسەی گەڕانەوەی خێراتر بكات.\nبەڕیز هۆشەنگ گووتی كە سەرەڕای ئاستەنگەكان، حكومەتی هەرێمی كوردستان بەردەوام دەبێت لە پشتگیری بۆ گەڕانەوەی ئاوارەكان و ئەنجامدانی هەر ئاسانكارییەك پێویست بێت بە هەماهەنگی لەگەڵ وەزارەتی كۆچ و كۆچبەرانی عێراق و هاوبەشەكانی دیكە بۆ دۆزینەوەی چارەسەر بۆ ئاستەنگەكانی بەردەم گەڕانەوەی ئاوارەكان بۆ ناوچەكانی خۆیان.\nبەرێزیان داوای لە ئاژانسەكانی نەتەوە یەكگرتووەكان و ڕێكخراوەكان كرد كە بەردەوامبن لە پشتیوانییەكانیان بۆ كۆكردنەوەی سەرچاوەی زیاتر بۆ پشتگیریكردنی پلانی وەڵامدانەوەی مرۆیی و پڕۆژەكانی پەیوەندیدار بە ئاوارە و پەنابەران تاوەكو دەرفەت دەڕەخسێت و ڕەوشەكە گونجاو دەبێت بۆ ئەوەی بگەڕینەوە شوێنەكانی خۆیان.\nبەڕیز ئایدن ئۆلێری بەڕێوبەری نووسینگەی UN OCHA جەختی كردەوە لەسەر گرنگی گەڕانەوەی سەلامەت و ئارەزوومەندان و شكۆمەندانەی ئاوارەكان. هەروەها باسی لە كارە لە پێشینەكانی ڕەوشی مرۆیی ئێستا كرد و ئاماژەی دا بە پێشڤەچوونەكانی پلانی مرۆیی 2019.\nكۆبوونەوەی هەماهەنگی مرۆیی لەلایەن بەڕێوبەری گشتی ناوەندی هاوبەشی هەماهەنگی قەیرانەكان و بە هاوبەشی لەگەڵ سەرۆكی نووسينگه‌ى هه‌ماهه‌نگى مرۆيى OCHA بەڕێوەبردرا بە بەشداری بەڕێوبەرانی نووسینگەكانی ناوەندی هاوبەشی هەماهەنگی قەیرانەكان و نوێنەران و ڕێكخەرانی ئاژانسەكان و كەرتەكانی نەتەوە یەكگرتووەكان.


سه‌رۆكی زانكۆی سلێمانی بۆ كۆچی دوایی هه‌ڤاڵ مام جه‌لال بروسكه‌یه‌كی ماته‌مینی ڕاگه‌یاند\nبە خەم و كەسەرێكی مەزنەوە هەواڵی كۆچی دوایی ڕابەری گەلی كورد وسەرۆك كۆماری پێشووی عیراق و سكرتێری گشتی یەكێتیی نیشتمانیی كوردستانمان بیست، ئەمرۆ ئێمە سیمبۆلی نەتەوەیمان لەدەستدا كە لە پێناو بە دیهێنانی ماف و ئازادی و سەربەخۆی نەتەوەكەمان تێدەكۆشی ، ئەمڕۆ ڕۆژی ماتەمی گەورەیە بۆ نەتەوەی كورد ،كەسەرێكی مەزنە بۆ مرۆڤایەتی ، خەسارەتێكی مەزنە بۆ تەواوی وڵاتانی ناوچەكە.\nسەرۆك مام جەلال زیاتر لە نیو سەدە لە تەمەنی بۆ خەبات و ڕابەڕایەتیكردنی شۆرش و بزاوتە رزگاریخۆازەكانی نەتەوەی كورد تەخانكردبوو بە كۆچی ئەم سەركردە مەزنە كە پارسەنگی كێشەكان و هەوێنی ئاشتی و تەبایی بوو لە ناوچەكەدا نەك تەنها بۆگەلی كورد بەڵكۆ بۆ عیراق و تەواوی گەلانی ناوچەكە خەسارەتێكی مەزنە. مێژووی دەگێرێتەوە لە غیابی سەرۆك مام جەلال لە كاتی نەخۆشكەوتنی دا كێشە و ناكۆكییەكانی عیراق و ناوچەكە بە چ ئاقارێك دا رۆشت ، چونكە سەرۆك مام جەلال بەدیهێنەری ئاشتی و تەبایی بوو .\nمام جەلال كەسیاسەتمەدارێكی كاریزمایی بوو لەپاڵ تێكۆشانی خەباتی شۆرشگیری و پێشمەرگایەتی و دیپلۆماسی ، لە خەباتی مەدەنی و رێكخراوەی و پاراستنی مافی مرۆڤ دا بەردەوام بوو ، دامەزراندنی زانكۆ سلێمانی یەكێك بوو بەرهەمەكانی سەرۆك مامجەلال كە جاری یەكەم لە ساڵی ١٩٦٨ بوو كە یەكێك بوو لە مەرجەكانی ئەو بۆ دەستپكردنەوەی دانوستاندنەكان لەگەڵ بەغدا و جاری دووەم پاش گواستنەوەی بۆ قەڵادزێ و دووبارە دامەزراندنی لە سلێمانی لە ساڵی ١٩٩٢. هیوادارین گەلی كورد و یەكێتی نیشتمانی كوردستان درێژە بە رێباز و فەلسەفی سیاسی مامی گەورەمان بدات و هەوڵە پیرۆزەكانی بە ئامانج بگەیێنن بە تایبەت یەكگرتووی ریزەكانی گەلی كورد و یەكێتی ناو یەكێتی.\nماڵئاوا مامی گەورەمان...\nد. ڕەزا حەسەن


لە چ وڵاتێک؟\nبەپێى پێشبینەکانى دەزگایەکى گەردوونناسى ئەمەریکى، ئەگەرى ئەوە هەیە موشەکە چینیەکە بەرگە هەوا ببڕێت و لەکات و شوێنێکى دیاریکراودا کە وڵاتى نیوزلەندایە بکەوێتە خوارەوە.\nکۆمپانیاى ئەیرۆسپیس کۆئۆپەرەیشنى ئەمەریکى لە ڕاگەیەنراوێکدا کە لەسەر تویتەرى فەرمى کۆمپانیاکە ئاماژە بۆ ئەوە دەکات، نزیکەى کاتژمێرى 4:19 خولەکى بەرەبەیانى ڕۆژى یەکشەممەى داهاتوو موشەکە لە کۆنترۆڵ دەرچووەکەى چین بەرگە هەوا دەبڕێت و ئەوەش بەو واتاى شەوى شەممە یاخود بەرەبەیانى یەکشەممە ئەو موشەکە دەکەوێتە سەر زەوى.\nبەپێى ناوەندى توێژینەوەى موشەکى سەر بەهەمان دەزگا کە پێشتر بڵاوى کردووەتەوە، ئەگەرى ئەوە هەیە موشەکە چینینەکە لەنزیک باکوورى نیوزلەندا بەرگە هەوا ببڕیت و بکەوێتەوە خوارەوە وەکو لەوێنەکەشدا ڕوونکراوەتەوە.\nهۆشدارى ئەوەشیداوە، کەوتنە خوارەوەى موشەکەکە لەهەر شوێنێکى تر ئەگەرێکە چونکە ڕێڕەوى گەڕانەکەى ڕووبەڕێکى بەرفراوان دەبڕێت بەڵام شوێنى کەوتنە خوارەوەى بۆ سەر زەوى هێشتا مایەى قسە لەسەرکردنە.\nدوێنیش وەزارەتى دەرەوەى چین ئەوەى ڕایگەیاند، زۆربەى ئەو موشەکانەى کە لەکاتى تێپەڕێن بەناو بەرگەهەواى وەزیدا دەسوتێن ئەگەرى ئەوە نییە زیانیان لێ بکەوێتەوە.\nڕێکەوتى 29ى مانگى ڕابردوو ، موشەکى (لۆنگ مارش 5ى بى ) لە دورگەى هاینانى چینیەوە ڕەوانەى بۆشاییەکانى ئاسمان کرا بەمەبەستى دامەزراندنى وێستگەیەکى نوێ ئاسمانى چینى بەڵام دواتر ئەو موشەکە لە کۆنترۆڵ دەرچوو و لەلایەن فیزیا و گەردوونناسەکانیشەوە هۆشدارى ئەوە درا ئەگەرى ئەوە هەیە لەکاتى کەوتنە خوارەوەیدا بۆ سەر زەوى پارچەکانى زیانى هەبێت.\nخوێندنی باڵا داوای پلانی وەرگرتنی ماستەر و دکتۆرا لە زانکۆکان دەکات\n2021.05.19 - 22:46\n2021.05.09 - 19:42


شازادە هاری: خێزانی شاهانە زۆر خراپبوون لەگەڵ هاوژینەكەم\nشازادە هاری كوڕی شازادەی جێنشینی بەریتانیا، چەند نهێنییەكی ژیانی خێزانی شاهانە ئاشكرادەكات.\nهاری دیداری لەگەڵ ئۆپێرا وێنفری، ژنە پێشكەشكاری ئەمریكیدا كردووە لە كەناڵی سی بی ئێس و باسی لە ژیانی تایبەتی خۆی و هاوژینەكەی كردووە لەناو خێزانی شاهانەی بەریتانیادا.\nشازادە هاری گلەیی لە خێزانی شاهانە دەكات و ئاماژە بۆ ئەوە دەكات كە مامەڵەیەكی خراپیان لەگەڵ مێگان-ی هاوژینیدا كردووە و ئەوەش بە هۆكاری جیابوونەوەی لە خێزانی شاهانە ناوزەد دەكات. لەو بارەیەوە دەڵێت، “لەبەر مێگان-ی هاوژینم نەبووایە، لە خێزانی شاهانە جیانەدەبوومەوە.”\nسەبارەت بەو ناكۆكییانە هاری زیاتر دەدوێت و دەڵێت، “هەستم بە شەرمەزاری كرد و ئازارم چەشت، كار گەیشت بەوەی باوكم وەڵامی تەلەفۆنەكانم ناداتەوە، من هەمیشە خۆشمدەوێت بەڵام زیانێكی گەورەی لێدام.”\nبە وتەی شازادە هاری، خانەوادەكەی هەمان مامەڵەی خراپیان لەگەڵ مێگان كردووە كە پێشتر لەگەڵ دیانای دایكیدا كراوە و هۆكارەكەشی گەڕاندەوە بۆ جیاوازیی ڕەگەز و نەژاد.\nلەو دیدارە تەلەڤیزیۆنییەدا، شازادە هاری باسی لەوە كرد كە شاژن ئێلیزابێس شاژنی بەریتانیا كە نەنكیەتی، زۆر بە خراپی مامەڵەی لەگەڵ خۆی و هاوژینەكەیدا كردووە و ڕایگەیاند، “خانەوادەكەم بێ پارەیان كردم و بە هیچ شێوەیەك پارەیان نەدەدامێ، بەڵام ئەو پارانە فریامكەوتن كە لە دایكمەوە بە میرات بۆم بەجێماون.”\nڕاستی و دروستی ڤاکسینەکانی کۆرۆنا لەناو شەڕی جەمسەرەکاندا\nبەرهەم ساڵح: پاپا پەیامێکی مرۆڤدۆستانەی بۆ عێراق پێبوو\nچیرۆکی ئەو پیاوەی لە دوو گەورەترین تەقینەوەکانی مێژوو ڕزگاری بوو\nماڵپەڕی “بی بی سی” چیرۆکی ئەو پیاوەی گێڕاوەتەوە کە لە دوو گەورەترین تەقینەوەکانی مێژووی مرۆڤایەتی، هیرۆشیما و ناگازاکی،…\nدوای تەقیەنەوەیەک لە بەریتانیا سێ گەنج دەستگیرکران\nدوێنێ ئۆتۆمبێلێک لە شاری لیڤەرپوڵ، لە بەریتانیا تەقیەوە و بەهۆیەوە کەسێک کوژرا و کەسێکی دیکە بریندار بوو، پۆلیس…\nسەرۆكی تونس 460 كەس تۆمەتباردەكات بە دزینی سامانی وڵاتەكەی و جەختدەكاتەوە لەسەر پێویستی گەڕاندنەوەی ئەو پارانە. قەیس سەعید،…\nئەمریكا سزای بۆ 14 بەرپرسی چینی دەركرد\nئەمریكا سزای بەسەر 14 بەرپرسی چینیدا سەپاند، كە سەرجەمیان ئەندامی ئەنجومەنی نیشتمانیی نوێنەرانی گەلی چینن. ئەمڕۆ دووشەممە 7ی…


روسیا چۆن كۆنتڕۆڵی نەوت‌و وزەی عێراق‌و هەرێمی كردووە\n23/11/2019 916 جار خوێندراوه‌ته‌وه\nگۆڤاری "فۆرن پۆلەسی" ئەمریكی ڕاپۆرتێكی هەردوو ڕۆژنامەنووس ڤیرا مۆرۆنۆڤاو محەمەد حسێنی بڵاوكردووەتەوە، كە باس لە زیادبوونی هەژموونی ڕوسیا لەعێراقدا دەكات، سەرەڕای ئەو خۆپیشاندانە بەردەوامانەی، كە بووەتە ھۆی دڵەڕاوكێی وەبەرهێنەرانی بیانی.\nڕۆژنامەنووسەكان راپۆرتەكەیان لەژێر ناونیشانی "داهاتووی نەوتی عێراقی ڕوسی" نووسیووە، ئاماژە بەوە دەكەن خۆپیشاندانەكانی عێراق بووەتە ھۆی ئەوەی، كە ژمارەیەك دیپلۆماتكاری بیانی بەهۆكاری ئەمنی ئەو وڵاتە جێبهێڵن، بەڵام بوونی ڕوسیا دوو هێندە زیادیكردووە.\nگۆڤارەكە لەو ڕاپۆرتەدا، كە ڕۆژنامەی "عربی 21" كاری وەرگێڕانی بۆ كردووە، ئاماژە بەوە دەكات بەدەر لەوەی باڵیۆزخانەی ڕوسیا لەم هەفتانەی دوایی ماوەی خۆپیشاندەران كراوە بووە، بەڵكو سێرگی لاڤرۆڤی وەزیری دەرەوەی ئەو ئەو وڵاتەش لەماوەی مانگی ڕابردوودا سەردانی بەغدا و پاشان هەولێری كردووە.\nئاماژە بەوەش كراوە سەردانەكە سەردانێكی دیپلۆماسی ئاسایی نەبووە بەمەبەستی واژووكردنی ڕێككەوتنی فەرمی، یاخود گەنگەشەی پرسە سیاسییەكانی پەیوەست بە سووریا یانیش تیرۆر، چونكە بەشێكی كەمی شاندەكە لە دیپلۆماتكار پێكهاتبوو، زۆرینەی لە بازرگانان و كۆمپانیاكان پێكهاتبوو.\nگۆڤارەكە ئەوەی خستووەتەڕوو زۆربەی ئەندامانی شاندەكە پیاوانی بازرگان بوون، لەنێویاندا نوێنەرانی كۆمپانیا ڕوسییەكانی نەوت و گازی وەك كۆمپانیای گازپرۆم نەفت (Gazprom Neft) و رۆزنەفت (Rosneft) و سۆیوزنەفتگاز (Soyuzneftegaz) و تەكنۆپرۆمئێكسپۆرت (Technopromexport)، لەكۆبوونەوەكانیشدا تەنیا باسی پەیوەندییە بازرگانیە دووقۆڵییەكان كراوە.\nگۆڤارەكە لەسەر زاری سەرچاوەیەكی نزیك لەعادل عەبدولمەهدی سەرۆك وەزیرانی عێراق، كە نەویستووە ناوی ئاشكرا بكات نووسیویەتی: شاندەكەی ڕوسییەكان ویستوویانە دڵنیا بینەوە لەوەی، كە كارەكانی پەیوەست بە پڕۆژەكانی كۆمپانیاكانی بواری وزەی ڕوسیا بەرێكوپێكی بەرێوە دەچێت، سەرچاوەیەكی تری پەیوەندیدار بە حكومەتی هەرێمی كوردستان هەمان زانیاری پشتڕاست كردەوە.\nگۆڤارەكە نوسیویەتی، دوای وەبەرھێنان بەبڕی دەیان ملیار دۆلار لەكەرتەكانی وزەی عێراق لەماوەی نۆ ساڵی ڕابردوودا، جێی سەرسوڕمان نییە كاری لەپێشینەی ڕوسیا لە شارەكان بەتایبەت لەسەر مەترسیە بازرگانییەكان چڕببێتەوە.\nئەوەشی خستنەڕوو، كۆمپانیا ڕوسییەكان بەشێوەیەكی بەرچاو بوونیان ھەیە لەنێو ئەو كۆمپانیا نەوتییانەی لەعێراق وەبەرھێنان دەكەن، بەتێڕوانین لە گرێبەستە نەوتییەكان، كە بۆ ماوەیەكی درێژخایەنن، پشكی كۆمپانیاكان بەتێپەڕبوونی كات زیاد دەكات.\nگۆڤاری فۆرن پۆلەسی بوونی ڕوسیاشی لە كەرتەكانی وزەی عێراق بۆ ساڵی ٢٠٠٩ گەڕاندەوە، كاتێك كۆمپانیای لوكئۆیلی (Lukoil) ڕوسی لە عێراقی دوای جەنگ سەركەوتوو بوو لەبەدەستهێنانی یەكەمین گرێبەستە نەوتییەكان، ئەویش پڕۆژەی پەرەپێدانی ڕۆژئاوای شاری "قەڕنە-٢" بوو لەپارێزگای بەسرە، كە وا بڕیارە بۆ ماوەی ٢٥ ساڵ بەردەوام بێت بە ئامانجی گەیشتن بە بەرهەمهێنانی ٨٠٠ هەزار بەرمیل لەڕۆژێكدا تا كۆتایی ساڵی ٢٠٢٤.\nئەوەشی ڕوونكردووەتەوە ئەو كێڵگە نەوتییە لەئێستادا بەتێكڕا نزیكەی ٤٠٠ هەزار بەرمیل لە ڕۆژێكدا بەرهەم دێنێت، بەڵام ٩% لەكۆی بەرهەمی نەوتی خاو و ١٢% لە نەوتی بەرهەمی هەناردەكراوی عێراق پێكدێنێت.\nڕێككەوتنەكانی دیكەش لە ساڵی ٢٠١١ بەولاوە، بریتییە لە وەبەرهێنان بەبڕی ٢.٥ ملیار دۆلار لەلایەن كۆمپانیای "گازپرۆم نەفت"و لقەكانی لە ناوەڕاستی عێراق و هەرێمی كوردستان، كاتێك كۆمپانیاكە سێ ملیۆن بەرمیل نەوتی لەكێڵگەكانی "سەرگەڵوو، گەرمیان" بەرهەمهێناوە و لە مانگی ئەیلول و تشرینی یەكەمی ڕابردووشدا دەستی بەچەند پڕۆژەیەكی گەڕان بەدوای كێڵگەی نەوت كردووە لە پارێزگای هەڵەبجە و شاكال.\nپرۆژەیەكی وەبەرهێنانی دیكەش بردنەوەی كۆمپانیای "سترۆیتەرگاز" بوو بەڕێككەوتنێك بۆ گەڕان بەدوای نەوت و گاز لەپارێزگای ئەنبار، كە ناوەكەی ٣٤ ساڵە، بەپێی هەواڵی گۆڤارەكەش، بەپێی سەرچاوەیەك لەنووسینگەی سەرۆك وەزیرانی عێراق "سێرگی لاڤرۆڤ لەماوەی سەردانەكەیدا سوپاسێكی تایبەتی عێراقی كردووە".\nگۆڤارەكە ئەوەشی راگەیاندووە، كاری لەپێشینەی ڕوسیا لە عێراق تەنیا لەسەر كێڵگە نەوتییەكان چڕنابێتەوە، هەرچەندە كۆمپانیای "رۆزنەفت" خاوەنی ٦٠%ی هێڵی بۆرییە نەوتییەكانی كوردستانە و هێڵێكی هەناردەكردنی كارا و سەرەكییە لە عێراق.\nبگرە لەساڵی ٢٠١٨، كۆمپانیای "رۆزنەفت" واژووكردنی ڕێككەوتنێكی لەگەڵ وەزارەتی سامانە سرووشتییەكانی هەرێمی كوردستان ڕاگەیاند بەمەبەستی پەرەپێدانی ژێرخانی نەوت و گازی هەرێم، لەنێویشیدا كردنەوەی هێڵێكی بۆڕی گازی نوێ، كە مەزەندە دەكرێت توانای هەناردەكردنی بكاتە ٣٠ ملیار مەتری چوارگۆشە لە ساڵێكدا، كە ئەو بڕەش یەكسانە بە ٦%ی تێكڕای خواست لەسەر گاز لە كیشوەری ئەوڕوپا.\nسیاسەتمەدارێكی عێراقی، كە بەمەرجی ئاشكرانەكردنی ناوی قسەی بۆ فۆرن پۆلەسی كردووە، دەڵێت: بەپێی ئەو ڕێككەوتنە، ڕوسیا هێزێكی سیاسی زۆری لە عێراق بەدەستهێناوە، چونكە نەوت نزیكەی ٩٦%ی سەرجەم هەناردەی عێراق پێكدێنێت، بەڵام نەوت هیچ بەهایەكی بۆ وڵاتان نییە بەبێ بوونی هێڵی بۆری بۆ ناردنی، بۆیە لەئێستادا ڕوسیا بەشێوەیەكی بەرچاو باڵادەستە بەسەر ئەو هەناردنەدا.\nفۆڕن پۆلەسی باسی لە سەردەمی دوای كەوتنی ڕژێمی بەعس بەسەركردایەتی سەدام حوسێن كردووە لە ساڵی ٢٠٠٣، دەڵێت: "ڕووسیا هیچ بوونێكی لە كەرتی نەوت و گازی عێراق نەبووە"، بەڵام ئەوە گۆڕانكاری بەسەردا ھات لەگەڵ زیادبوونی ناكۆكی تایەفی لەعێراق لە ساڵی ٢٠٠٩، كاتێك ژمارەیەك لە كۆمپانیا نەوتییە روژئاواییەكان (وەك ئێسكۆن مۆبیل و شیفرۆن) بەشێوەیەكی ڕێژەیی یاخود تەواوەتی ناوچەكەیان جێهێشتن و كۆمپانیا سەركێشە ڕووسیەكان شوێنیان گرتنەوە.\nگۆڤارەكە باسی لەوەش كردووە، كە بەر لە ماوەیەكی زۆر لەم قەیرانە سیاسی و ئەمنییەی دواییدا، پێشوازی لە هاتنەوە ناوەوەی رووسیا بۆ عێراق كرا". لەسەر زاری یەكێك لە سەركردەكانی حكومەتی هەرێمی كوردستانیش نووسیویەتی "لە سەرەتاكانی ساڵی ٢٠١٢، ڕووسیا وەك وەبەرهێنێكی نێودەوڵەتی هاتە نێو كوردستانی عێراقەوە. ئەوكات هیچ پێویستیەك بە بوونی ڕووسیا نەبوو، چونكە ئەمریكیەكان بوونیان ھەبوو و پشتیوانێكی بەهێزی ناوچەكە بوون، بەڵام دواتر، كاتێك كوردەكان لە ئەمریكا نائومێد بوون، ڕووسیا بەهێزتر و دۆستانەتر دەركەوت".\nفۆرن پۆلەسی ئاماژەی بەوەش داوە سزاكانی ئەمریكا مایەی نیگەرانی ڕوسیا یاخود عێراق نین، بەتایبەتی هەندێك لەو كۆمپانیایانەی هەڵدەستن بەپەرەپێدانی كەرتی نەوتی عێراق، وەك گازپرۆم و رۆزنەفت، لەنێو لیستی سزاكانی ئەمریكادان بەهۆی پەیوەندیدار بوونیان بە پێوە لكاندنی دوورگەی كریمیا و تێوەگلانی ڕوسیا لە ناكۆكی لە ڕۆژھەڵاتی ئۆكرانیا، لەسەر زاری یەكێك لە بەرپرسە عێراقییەكانیشەوە نوسیویەتی: "عێراق كار لەگەڵ ئەو كۆمپانیا ڕوسیانە دەكات، كە لەلایەن وەزارەتی خەزێنەی ئەمریكاوە سزا دراون، وە تا ئێستا ئەو ڕێككەوتنانە نەبوونەتە هۆی هیچ كاردانەوەیەكی بەهێز لەلایەن ئیدارەی ئەمریكاوە. بەوپێیە ئێمە وەك كێشە لەو پرسە ناڕوانین".\nگۆڤاری فۆرن پۆلەسی لەكۆتایی راپۆرتەكەدا نووسیوویەتی: هەژموونی ڕووسیا بەسەر نەوتی عێراق و سوریا تەنیا زەبرێكی ئابووری درێژخایەن نییە لە ئەمریكا، بەڵكو زەبرێكی سیاسیشە، چونكە دراوی سەرەكی ئەم دوو وڵاتەیە، بۆیە ئەو لایەنەی كۆنتڕۆڵی نەوت بكات، ڕۆڵی سەرەكی دەبێت لە جوگرافیای سیاسی ناوچەكە.\nسەرچاوە: فۆرن پۆلەسی


دەسپێکی شێعری نوێی کوردی و گوڕانکاری لە فوڕمەکانیدا - Mehr News Agency\n8 tîrmehê 2019 - 21:34\nNews Code 27316\nدەسپێکی شێعری نوێی کوردی و گوڕانکاری لە فوڕمەکانیدا\nکتێبی "دەسپێکی شێعری نوێی کوردی و گوڕانکاری لە فوڕمەکانیدا" ، کتێبێکی دوو زمانەی فارسی – کوردی لە نووسینی توێژەری دیواندەرەیی، "ئەنوەر مەعرەفەت"ـه که ساڵی ١٣٩٥ی هەتاوی لە لایەن بڵاوکەرەوەی گوتار و لە دووتۆی ١٥١ لاپەڕە ئاراستە کراوە.\nبە ڕاپۆرتی ئاژانسی هەواڵی مێهر، ڕەزا شەجیعی لە پێشەکی ئەم کتێبەدا دەڵێت: "کتێبی "دەسپێکی شێعری نوێی کوردی و گوڕانکاری لە فوڕمەکانیدا" یەکێکە لەو کتێبە نایابانەی کە بە تایبەت ڕووانیویەتییە پرس و مێژووی شێعری نوێی کوردی و بێ گومان هەوڵێکی زۆر دراوە تا بە پشت‌بەستن بە کتێب و گۆڤارە بڵاوکراوەکان، وێنەیەکی ڕێک و پێک لە مێژووی گۆڕانکاریی شێعری کوردی ئاراستە بکات".\nئەم توێژینەوەیە لە ٤ بەش بۆ لێکدانەوەی ڕەوتی بیچم گرتنی نوێخوازی لە ئەدەبی کوردی پێکهاتووە و ڕەوتەکە لە کۆی جوگرافیای کوردستان لێک دراوەتەوە. ئەم کتێبە وێرای ئاوردانەوە لە هەموو ئاڵقە شێعرییەکان و تا جێی مومکین زۆربەی کۆمەڵە شێعرییە بڵاوکراوەکان بە تایبەت لە کوردستانی ئێران، کاریگەریی گۆڕانکاریگەلی کۆمەڵایەتی، فەرهەنگی وگوتاریی لە سەر ڕەوتی ئەدەبی کوردی بە تایبەت شێعر شرۆڤە دەکات.\nئەم توێژینەوە لە سەرەتادا پێناسەی شەمس لەنگروودی لە سەر شێعری کوردی لە کتێبی "مێژووی شرۆڤەیی شێعری نوێ" کە دەڵێ "شێعری نوێ شێعرێکە خۆی لە پابەندیی نەریتی بە کێشی گرێبەستی و سەروا، ئیماژ، هێما و درکە رزگار کردووە"، دەکاتە پێوەر. گرینگیی ئەو جۆرە توێژینەوە ئەدەبیانە جگە لە ئاراستەکردنی ڕەوتی گۆڕانکاریی شێعر، بەهەرەیەکە کە لە رێگەی قووڵ خوێندنەوەی ئەزموون و داڕشتنەوە و نوێخوازیی داهێنەرانە بە دەست دێت.\nلە بەشی یەکەمی کتێب لە ژێر ناوی "سەرهەڵدان و گۆڕانکاریی شێعری نوێی کوردی" ئاور لە بەستێنە مێژووییە کاریگەرەکان لە سەر گۆڕانکارییە ئەدەبییەکان بە تایبەت شێعر لە کوردستان دراوەتەوە و پاشهاتی گۆڕانکاریگەلی سیاسی، کۆمەڵایەتی، فەرهەنگی و ئابووری لە بەستێنی ئەدەب و شێعر و ڕەوتی سەرهەڵدانی نوێخوازی لە کەشی شێعری کوردی تاوتوێ کراوە. لێکدانەوەی قۆناغە سەرەتاییەکان واتە ئەو قۆناغەی بە "گۆران"ی شاعیرەوە دەست پێدەکات و قۆناغی دووهەم واتە قۆناغی "پاش گۆران" لە شێعری کوردی و لێکدانەوەی ڕەوتەکانی ڕوانگە و کفرێ لەم وۆناغەدا و هەروەها ئاوردانەوە لە ئەزموونی شێعری شێرکۆ بێکەس وەک گەورەترین دەنگی شێعری ئەو قۆناغە بابەتگەلێکن کە لە بەشی یەکەم خراونەتە بەر باس. هەروەها سەرهەڵدانی فۆڕمالیزم لە شێعری نوێی کوردی، شێعری نوێی ناپێوەری کوردی، لێکدانەوەی گۆڕانکارییەکانی فۆڕم و ناوەڕۆک لە قۆناغی سێهەمی شێعری نوێی کوردی بەشێکی دیکەی ئەو بابەتانەن کە لەم بەشەدا خوێندراونەتەوە.\nمەعرەفەت لە بەشی دووهەمدا لە ژێر ناوی "شێعری نوێی کوردی لە کوردستانی ئێران" لە دەلاقەیەکی مێژووییەوە دەڕوانێتە ڕەوت و بەرەکانی شێعری نوێی کوردی و بۆ ئەو مەبەستە ئاماژە بە چوار بەرەی شێعری نوێی کوردی دەکات کە بریتین لە:\nئا، بەرەی یەکەم ١٣٣٠ تا ١٣٥٠ی هەتاوی\nب، بەرەی دووهەم ١٣٥٠ تا ١٣٦٠ی هەتاوی\nج، بەرەی سێهەم ١٣٦٠ تا ١٣٧٠ی هەتاوی\nد، بەرەی چوارەم ١٣٧٠ تا ١٣٨٠ی هەتاوی\nپرسی گوتاری و دیسکۆرسیی دابڕان و مێژووی ئەدەبی کوردی، ناساندنی گرووپی داکار و گرووپی شێعری جیاواز، شێعری نوێی کوردیی باشوور و نوێ‌نەریتخوازان و کتێب‌ناسیی شاعیرانی نوێخواز بەشێکی دیکە لە مژارەکانی ئەم بەشەن.\nلە بەشی سێهەم لە ژێر ناوی "گۆرانکاریگەلی فۆڕمی لە شێعری نوێی کوردی" بە ئاوڕدانەوە لە فۆڕمی شێعری نوێی فارسی، فۆڕمگەلی شێعری نوێی کوردی پێناسە کراون. لەمناوە چوارخشتەکی کوردی، بەیت، کۆپلە، کورتە شێعری ئازاد، پەخشانە شێعر، قەسیدە شێعر، چیرۆکە شێعر، وتارە شێعر، فۆڕمی ڕەش کراوە، فۆڕمی ئاوێتەیی و شێعراندن بە سەردێری بابەتەکانی ئەم بەشە دێنە ئەژمار.\nلە بەشی چوارەم کە بە زمانی کوردییە و ناوی "فورمەکانی کورتە شێعری نوێی کوردی" لێ نراوە هەوڵ دراوە فۆڕمەکانی شێعری نوێی کوردی و لەوان سێ خشتەکی و پۆستێرە شێعر، چرکانە و هایکۆ تاوتوێ و پێناسە بکرێن.\nشێعری نوێی کوردی\nعیزەدین مستەفا ڕەسوڵ


کوردیپێدیا - 18-08-2020\n📅 18-08-2020 ℹ | پۆل: رێکەوت و رووداو (کڕۆنۆلۆژیا) | زمانی بابەت: 🏳 کوردیی ناوەڕاست\nبەڵگەنامەکانی ئەمڕۆ، دژایەتیی ئەنجومەنی پارێزگای سلێمانی بۆ بڕینی مووچەی فە...\n- پۆلیسی تورک لە ناوەندی جۆلەمێرگجۆلەمێرگ و شەمزینانشەمزینان، جۆلەمێرگ و گەڤەرگەڤەر لە چوارچێوەی لێپرسینەوە لەدژی کۆنگرەی کۆمەڵگای دیموکراتیک (کەجەدە) 13 کەسی دەستگیرکردبوو. دەستگیرکراوەکان ئەمڕۆ دادگاییکران. لەو 13 کەسە بە تەنها کەسێک بە ناوی هێڤیدار ئەرتونچ ئازادکرا و 12 کەسی تر رەوانەی زیندانی جۆلەمێرگ کران.\n- لە ماوەی رۆژانی ڕابردوودا لانیکەم شەش کۆڵبەرکۆڵبەر لە سنوورەکانی نەوسوودنەوسوود، بانەبانە و ورمێورمێ بە تەقەی ڕاستەوخۆی هێزە چەکدارەکانی ئێران بریندار کراون.(بڕوانە فایلی پەیوەندیدار)\n- کۆڵبەرێکی لاو بە ناوی سەعدی میرزایی کوڕی ڕەشید، تەمەن 24 ساڵ، بە تەقەی ڕاستەوخۆی هێزە نیزامییەکانی حکوومەت لە سنووری نەوسوود پێکرا. ئەو کۆڵبەرە کوردە خەڵکی گوندی قالیچەی بەخشی ناوەندیی سەلاسی باوەجانییە و بەبێ ئاگادارکردنەوەی پێشوو لەلایەن هێزە نیزامییەکانەوە تەقەی لێکراوە. سەعدی میرزایی لەو ڕووداوەدا لاقی پێکراوە و بۆ چارەسەریی پزیشکی ڕەوانەی ناوەندی دەرمانی کراوە.\n- ئێوارەی ئەمرۆ هێزە ئەمنییەکانی دهۆکدهۆک هەریەک لە بەدەل بەرواریبەدەل بەرواری چالاکوانی مەدەنی و ئومێد حاجی بەرۆشکیئومێد حاجی بەرۆشکی رۆژنامەنوسیان دەستگیرکرد.\n- مامۆستایان و فەرمانبەرانی کەلارکەلار دژی لێبڕین و دواکەوتنی موچەکانیان گردبونەوەیان ئەنجامدا.(بڕوانە فایلی پەیوەندیدار)\n- بەهۆی لێبڕینی مووچەکانیەوە بەشێک لەپزیشکان و کارمەندانی نەخۆشخانەی شار لەسلێمانی گردبوونەوە و بایکۆتی دەوامیان راگەیاند.(بڕوانە فایلی پەیوەندیدار)\nسلێمانی.. بایکۆتی پزیشکان دەستیپێکرد\n- ژمارەیەک لە مامۆستاو فەرمانبەرانی سەر بە خوێندنی کوردی لە کەرکوککەرکوک ئەوانەی راژەکانیان لەسەر حکومەتی هەرێمی کوردستانە لەبەردەم باڵەخانەی پارێزگای کەرکوک و داوای گواستنەوەی راژەکانیان بۆسەر وەزارەتی پەروەردەوەزارەتی پەروەردەی حکومەتی عێراق دەکەن.\n- وەزارەتی تەندروستیی هەرێمی کوردستان ئاماری نوێی تووشبوون و گیانلەدەستدانی بە کۆرۆناکۆرۆنا لە 24 کاژێری رابردوو بڵاوکردەوە و ئاماژەی بەوە کردووە، 26 تووشبوو گیانیان لەدەستداوە و 618 تووشبووی نوێش تۆمارکراون.\n- دوای بەرزبوونەوەی ژمارەی تووشبووانی کۆرۆنا لە سلێمانی، تەندروستی شارەکە هۆکارەکەی بۆ هاتنی ژمارەیەکی زۆر گەشتیار بۆ سنوورەکە گەڕاندەوە و رایگەیاند، تووشبووانی کۆرۆنا روو لە کەمی بوو، بەڵام درووستبوونی قەرەباڵغی وایکرد حاڵەتەکان روو لە زیادبوون بکەن، بەتایبەت لە رۆژانی جەژن کە بەریەکەوتنێکی زۆر هەبووە.\n- وەزارەتی کشتوکاڵ و سەرچاوەکانی ئاوی حکومەتی هەرێمی کوردستان، رایگەیاند، گرتنەوەی رووباری سیروان و زێی بچووک لە لایەن ئێرانەوە پێچەوانەی هەموو عورف و یاسایەکە و بە توندی ناڕەزایەتی خۆمان دەردەبڕین لە هەمبەر ئه و کارەی ئێران.\n- سەرچاوەیەک لە ئەنجوومەنی وەزیرانی هەرێمی کوردستان رایگەیاند کە ماوەیەکی زۆرە کێشەی کەمئاوی لە هەردوو شاری سلێمانیسلێمانی و چەمچەماڵچەمچەماڵ هەیە و بۆ چارەسەرکردنی ئەم کێشەیە، سەرۆکی حکومەتی هەرێمی کوردستان بڕیاریدا بڕی زياتر له چوار ملیار دینار بۆ چارەسەرکردنی ئەم کێشەیە خەرج بکرێت.\n- چەتەکانی سوپای بەناو نیشتیمانی سوریای سەر بە دەوڵەتی داگیرکەری تورک، هەوڵیاندا موڵکی هاوڵاتیان لە گوندی دبسی سەر بە تەل تەمر لە نزیک رێگای ئێم4 تاڵان بکەن. کاتێک هاوڵاتیان لەبەرانبەریان وەستانەوە و دژایەتیان کرد، چەتەکان 2 هاوڵاتیان ڕفاند.\n- 22 خێزانی هەرێمی کوردستان کە بۆ چارەسەری نەخۆشیی منداڵەکانیان چوونەتە ئیسرائیل گیریان خواردووە و ناتوانن بگەڕێنەوە هەرێمی کوردستان.\n- جارێکی دیکە بەهای دۆلار بەرامبەر لیرەی تورکی رووی لە هەڵکشان کردەوە. ئەمڕۆ سێشەممە لەگەڵ کرانەوەی بۆرسەکانی تورکیا، نرخی دۆلارێک بەرامبەر 7.40 لیرەی تورکی بوو. لە کاتێکدا دوێنێ بەر لە داخستنی بازاڕەکان، بەهای دۆلار بەرامبەر لیرەی تورکی لە نێوان 7.31 و 7.34 بووە.\n#جۆلەمێرگ | #شەمزینان | #گەڤەر | #کۆڵبەر | #نەوسوود | #بانە | #ورمێ | #دهۆک | #بەدەل بەرواری | #ئومێد حاجی بەرۆشکی | #کەلار | #کەرکوک | #وەزارەتی پەروەردە | #کۆرۆنا | #سلێمانی | #چەمچەماڵ |\n 📡 ماڵپەڕ | 🏳 کوردیی ناوەڕاست | ماڵپەری رووداو - 18-08-2020\n 📡 ماڵپەڕ | 🏳 کوردیی ناوەڕاست | ماڵپەری پوک میدیا - 18-08-2020\n 📡 ماڵپەڕ | 🏳 کوردیی ناوەڕاست | ماڵپەری ئەی ئێن ئێف نیوز - 18-08-2020\n 📡 ماڵپەڕ | 🏳 کوردیی ناوەڕاست | ماڵپەری کوردستان 24 - 18-08-2020\n 📡 ماڵپەڕ | 🏳 کوردیی ناوەڕاست | ماڵپەری ئاوێنە - 18-08-2020\n 📡 ماڵپەڕ | 🏳 کوردیی ناوەڕاست | ماڵپەری هەنگاو - 18-08-2020\n 📡 ماڵپەڕ | 🏳 کوردیی ناوەڕاست | ماڵپەری کوردپا - 19-08-2020\n1. 👁 ئاماری توندوتیژی و رژێمی داگیرکەری ئێران دژ بە کوردانی رۆژهەڵاتی کوردستان\n2. 👁 ساڵانە لە هەرێمی کوردستان بە بەهای 50 ملیۆن دۆلار گوڵەبەڕۆژە هاوردە دەکرێت\n3. 👁 هەرێمی کوردستان ساڵانە 32 هەزار تۆن پێستە هەناردە دەکات\n1. 👁 28ی گەلاوێژ هێرشی کۆنەپەرەستی و دیکتاتۆریەت بۆ سەر ئازادی و دێمۆکڕاسی\n2. 👁 ساڵیادی فتوای خومەینی بۆ قەتڵوعامی خەڵکی رۆژهەڵاتی کوردستان 28 گەلاوێژ لە مێژووی ئێراندا سیمبولی ڕۆژی ڕەشە\n3. 👁 لاهور شێخ جەنگی کۆرۆنای تێپەڕاند\n4. 👁 لە حەفتانین و چەلێ 8 سەربازی سوپای تورک کوژران\n5. 👁 مەشەدە: لەگەڵ دوژمنی ئێزدیەکان هاوکاری نەکەن\n6. 👁 وەزارەتی کشتوکاڵ: بە توندی ناڕەزایەتی خۆمان لەم کارەی ئێران دەردەبڕین\n7. 👁 ڕاگەیاندراوی ژمارە(174) وەزارەتی تەندروستی حکومەتی هەرێمی کوردستان\n8. 👁 یەپەسە ژن لە سێ شار چالاکی ئەنجامدا\n1. 👁 ئارام عەفرین - عەبدۆ عوسمان\n2. 👁 شیلان کۆچەر - هەیام قاسم\n1. 👁 ئومێد حاجی بەرۆشکی\n🏙 شار و شارۆچکەکان: ⚪ گەڤەڕ\n🗺 وڵات - هەرێم: 🇮🇱 ئیسرائیل\n➕ ئەم بابەتە لەلایەن: (هاوڕێ باخەوان)ەوە لە: Jul 1 2020 9:01PM تۆمارکراوە\n👌 ئەم بابەتە لەلایەن: (بەناز جۆڵا)ەوە لە: Aug 18 2020 10:31AM پێداچوونەوەی بۆکراوە و ئازادکراوە\n✍ ئەم بابەتە بۆ دواجار لەلایەن: (هاوڕێ باخەوان)ەوە لە: Aug 31 2020 10:57AM باشترکراوە\n👁 ئەم بابەتە 15,827 جار بینراوە\n📷 فایلی وێنە 1.0.3 91 KB Aug 31 2020 10:57AM هاوڕێ باخەوان\n📷 فایلی وێنە 1.0.2 76 KB Aug 18 2020 10:30PM هاوڕێ باخەوان\n📷 فایلی وێنە 1.0.1 93 KB Aug 18 2020 10:30AM هاوڕێ باخەوان\n🗄 سەرچاوەکان 18,957


كۆمه‌ڵانی خه‌ڵكی كوردستان، خه‌ڵكی تێكۆشه‌ر و خه‌باتكاری ئێران، به‌ره‌به‌یانی ئه‌مڕۆ شه‌ممه ١٧ی مانگی خه‌رمانان، ڕژیمی جه‌نایه‌تكاری كۆماری ئیسلامی ٣ زیندانی سیاسی، ڕامین حسێن په‌ناهی، زانیار و لوقمان مۆرادی له سێداره دا.\nڕامین حسێن په‌ناهی له ژێر توندترین ئه‌شكه‌نجه و ئازاری كۆماری ئیسلامی سه‌ربه‌رزانه خۆڕاگری كرد و ته‌سلیمی فشاری ناڕه‌وای بازجۆكانی نه‌بوو. له ماوه‌ی یه‌ك ساڵی ڕابردوودا ده‌نگی ناڕه‌زایه‌تیی به‌رانبه‌ر به ده‌رچوونی حوكمی ئێعدامی ڕامین له سه‌رتاسه‌ری جیهان به‌رز ببوه‌وه. به ده‌یان ناوه‌ندی مه‌ده‌نی و داكۆكیكاری مافی مرۆڤی نێونه‌ته‌وه‌یی، داوای هه‌ڵوه‌شاندنه‌وه‌ی سزای ئێعدامی ڕامین یان كرد. به سه‌دان كۆبوونه‌وه و خۆپیشاندان بۆ پێشگرتن به ئێعدامی ڕامین له هه‌موو جیهان و له هه‌موو به‌شه‌كانی كوردستان به‌ڕێوه‌چوو. له ناوه‌وه‌ی وڵات سه‌ره‌ڕای دیكتاتۆری ده‌سه‌ڵاتی ڕژیمی نگریسی كۆماری ئیسلامی به ده‌یان كۆڕ و كۆمه‌ڵ و خه‌ڵكی ئازادیخواز به ناوی خۆیانه‌وه پشتیوانیان له ڕامین كرد و خوازیاری هه‌ڵوه‌شاندنه‌وه‌ی حوكمی ئێعدامی ئه‌و بوون. به‌ڵام كۆماری ئیسلامی سێداره، كه له ناوه‌وه‌ی وڵات كه‌وتۆته ژێر زه‌ختی خه‌باتی حه‌قخوازانه‌ی جه‌ماوه‌ری و ڕێگایه‌ك بۆ ده‌رباز بوون شك نابات، لای وابوو كه ئێعدامی ڕامین ده‌توانێ وره‌ی خه‌باتكارانه‌ی جه‌ماوه‌ری خه‌ڵك له كوردستان و له ئێران دابه‌زێنێ و پێش به گه‌شه و به‌ره‌وپێش چوونی ڕه‌وتی خه‌باتی جه‌ماوه‌ری بگرێ.\nهاوكات له‌گه‌ڵ ڕامین، دوو تێكۆشه‌ری سیاسی دیكه‌ی كوردستان، زانیار و لوقمان مۆرادی كه ماوه‌ی ١٠ ساڵ بوو به تۆمه‌تێكی ناڕه‌وا كه‌وتبوونه زیندان، ئێعدام كران. باوكی زانیار، ئێقباڵ مۆرادی به تایبه‌تی دوای گیرانی زانیاری كوڕی، هه‌موو تواناییه‌كانی خۆی بۆ هه‌ڵوه‌شاندنه‌وه‌ی حوكمی ئێعدامی زانیار و لوقمان و به گشتی نه‌مانی سزای ئێعدام ته‌رخان كردبوو. ئه‌ویش دوو مانگ له‌مه‌وپێش له‌لایه‌ن تێرۆریستانی كۆماری ئیسلامی تیرۆر كرا. بۆ زانیار و لوقمانیش هه‌ر به‌م جۆره شه‌پۆلی ناڕه‌زایه‌تیی ده‌ربڕین به‌رانبه‌ر به حوكمی ئێعدام كه‌وته ڕێ. كۆماری ئیسلامی كه گوێی خۆی له هه‌موو ئه‌م داخوازی و ناڕه‌زایه‌تیی ده‌ربڕینانه خه‌واندووه، لای وایه كه به ئێعدامی زیندانیانی سیاسی له كوردستان ده‌توانێ جه‌ماوه‌ری خه‌ڵك چاوترسێن بكات. به‌ڵام ئه‌زمونی واقعی نیشانی ده‌دات كه ئه‌و ڕژیمه به ته‌واوی به هه‌ڵه چووه و جه‌ماوه‌ری خه‌ڵكی ئێران و كوردستان له بارودۆخێكدا نین كه به‌م جۆره حه‌ره‌كه‌تانه چاوترسێن بن و له خه‌بات بۆ به‌ده‌ست هێنانی داخوازیه ڕه‌واكانیان سارد بنه‌وه.\nكۆمیته‌ی ناوه‌ندی كۆمه‌ڵه وێڕای ده‌ربڕینی ئه‌و په‌ڕی په‌ژاره و خه‌می خۆی بۆ گیان به‌ختكردنی ئه‌م تێكۆشه‌رانه، سه‌ره‌خۆشی له بنه‌ماڵه و كه‌س و كاریان و هه‌موو ئه‌و كه‌سانه‌ی له ماوه‌ی ڕابردوودا ماندووی نه‌ناسانه بۆ نه‌جاتی گیانی ئه‌و ئازیزانه هه‌وڵیان دا، و له هه‌موو خه‌ڵكی كوردستان ده‌كات. ئێمه دڵنیاین كه كۆمه‌ڵانی خه‌ڵكی كوردستان، به حه‌ركه‌تی جه‌ماوه‌ری خۆیان وڵامی لێبڕاوانه به‌و جنایه‌ته ده‌ده‌نه‌وه و خوێنی ئه‌و ئازیزانه ده‌بێته هه‌وێنی شكڵ گرتنی كاردانه‌وه‌یه‌كی گه‌وره و به‌هێزی جه‌ماوه‌ری وه‌ها كه له مێژووی كۆمه‌ڵانی خه‌ڵكی كوردستاندا، ده‌مێنێته‌وه.\nكۆمیته‌ی ناوه‌ندی كۆمه‌ڵه ( ڕێكخراوی كوردستانی حیزبی كۆمۆنیستی ئێران”\n١٧ی خه‌رمانانی ١٣٩٧ هه‌تاوی


❤❤یـــانەی کوردژیـن/Kurd Zhin❤❤/ / بە وێنە، داعش پەنا دەباتە بەر بڵاوكردنەوەی هەواڵی درۆ\n» بە وێنە، داعش پەنا دەباتە بەر بڵاوكردنەوەی هەواڵی درۆ\n#1 2019-11-12 16:32:24\nبە وێنە، داعش پەنا دەباتە بەر بڵاوكردنەوەی هەواڵی درۆ\nئەم هەواڵە دەری ئەخات چەند داعش پڕوپوچە وچەند هەوڵی دەسەڵات ئەدات بە ڕێ ی درۆکردن و بڵاوکردنەوەی هەواڵی درۆ. بەم شێوە لاسارە ئەوان هەوڵی ئەوە ئەدەن کە بە تۆقاندنی کەسی بێتاوان وسادە بتوانن بگەڕێنەوە دەست بەسەر چەند ناوچەیەکدا بگرن. ڕاگەیاندنەکەیان ئەوەندە درۆزنە لە هەفتەی ڕابردودا دوو خەلیفەی دانا وهەتاکو ئیستا هیچیان دەرنەکەوتون و کەسیش هیچ نازانێت لە بارەیانەوە. ئەم ڕاپۆرتە دەری ئەخات کە زیاتر لە سێ بەشی هەواڵەکانیان درۆن. بەپێ ی هەواڵەکانیان ژمارەیان زۆرە ودەسەڵاتێکی زۆریان هەیە بەڵام لە ڕاستیدا چەند کەسێکن کە لە ناوچە سەختەکان خۆیان حەشار داوەو هەرکاتێك توانیان هێرش ئەکەنە سەر چەند کەسێکی بێ دەسڵات و بێ تاوان و ئەیانکوژن بە ناوی ئاینی ئیسلامی پیرۆزەوە کە بە هیچ شێوەیەك هیچ پەیوەندیەکیان نیە لەگەڵیدا.\nئەم ڕاستیانە ئەبێ هەمووی بخرێنە ڕوو بۆ ئەوەی نەتوانن خەلك بتۆقێنن وبە پڕوپاگەندەی درۆ جارێکی تر دەسەڵاتی خۆیان بەهێز بکەن و لەهەمان کاتیشدا بتوانن کەسانی لاوازو ترسنوك ڕاکێشن بۆناو ریزەکانی خۆیان.\n#2 2019-11-12 16:34:33\nRe: بە وێنە، داعش پەنا دەباتە بەر بڵاوكردنەوەی هەواڵی درۆ\nعێراقبە وێنە، داعش پەنا دەباتە بەر بڵاوكردنەوەی هەواڵی درۆ 2019/05/17 - 2:30 PM\nشانەی میدیای ئەمنی ڕایدەگەیەنێت، ڕێكخراوی داعش پەنا دەباتە بەر بڵاوكردنەوەی هەواڵی درۆ.\nئەمڕۆ هەینی، شانەی میدیای ئەمنی عیراق، لە بەیاننامەیەكدا ڕایگەیاندووە، لەسەدا 69ی ئەو هەواڵانەی ڕێكخراوی داعش بڵاویان دەكاتەوە، هەواڵی درۆ و بەلاڕێدابەرن.\nبە وتەی شانەی میدیای ئەمنی”ڕۆژانە بەدواداچونیان بۆ ئەو هەواڵانە كردووە كە گروپە تیرۆریستییەكانی داعش لەماوەی 7 بۆ 13ی ئایاری 2019 بڵاویانكردۆتەوە، و بینیویانە لەسەدا 69ی هەواڵەكان درۆ و بەلاڕێدابەرن”.\nهەر لە بەیاننامەكەدا هاتووە”ئەو ڕێژەیەی دەمێنێتەوە، بەهایەكی وەهاى نییە كە كاریگەریی هەبێت بۆ نەخشاندنی ئامادەییەكی میدیایی و لێوەی بتوانێت ڕای گشتی بشێوێنێت”.


August 2020 – Dengekan\n، هەر جارەو بابەتێک لە ئەرشیڤی دەنگەکان ەوە ئەمەی لێرەدا دووبارە بڵاوی دەکەینەوە، کۆمەلێک نووسین و چاوپێکەوتنە لەگەڵ (مستەفای حەسەنە گەورە) کە لە ساڵی ٢٠١٥ بڵاو بوونەتەوە لە دەنگەکان و Continue Reading »\nComments Off on مەلەفە دانەخراوەکان …. لە ئەرشیڤی دەنگەکان ەوە\nWritten on August 30, 2020, by Goran Halabjai\n[گەر بەرامبەر خەباتم پارەم وەربگرتایە،ئیدی لە خەباتگێڕەوە دەبووم بە جاش.] نیلسۆن ماندێلالە مێژە بە نیازم دەربارەی ئەم دەستەواژەیە بنووسم کە دەڵێت[ئەم دەستکەوتانەی ئێستا بەرهەمی تێکۆشان و خوێنی شەهیدەکانمانە.]وەلێ هەرگیز دەرفەتم Continue Reading »\nComments Off on بۆ ئەرسەلان بایز وبایزەکانی دیکە ،لێدانی ئەم قەوانە سواوە ڕابگرن … گۆران هەڵەبجەیی\nگەرتۆش نەبیتدوانیوەڕۆباوەشم بۆ دەگرێتەوە.بەجێم بێڵیتعەسر دەمخاتەجۆلانەی خەیاڵییەوە.لەلام نەبیتئێوارە دێتبە پرچی زەردی زەردەپەڕدامدەپۆشێتلێم نەپرسیتکچی شەو دێتهەتاکو ڕۆژ دەبێتەوەلە باوەشیا دەملاوێنێتنوقڵی ماچم پێدەبەخشێت…ملیارێ جاردەرگام داخستپەنجەرەی وشەم پێوەداکەچی هەر دێیتوەک باڵندەی دەم کزەبادەنوک Continue Reading »\nComments Off on گۆرانی هەمیشەیی … جەلال عەبدوڵا ساڵح\nهەندێك جاران گوێداری ئەوەبووین” گوتەیەک هەیە”دەڵێن ئەم قسەم هەڵگرە وەك ئەڵقەیەک بیگرە گوێت!؟ بەپێی یاسا” بۆهەڵبژاردنەکانی کابینەی 10و دامەزراندنی” لە کۆتایی ساڵی 2024 خۆی ڕێکدەخات و دەبێت دەسبەکاربێت، بەڵام سروشتی Continue Reading »\nComments Off on پارتی و یەکێتی” تا 2030″ دەسەڵاتی ڕەهایان دەبێت!؟ … فەرەیدون کونجرینی\nزۆر جار پێت وتم..عاشق مەبە، عیشق..سەرابێکی جوانە،،لە فیردەوسی ماتیریاڵدا،،زەردەی مۆنالیزاش..لەگەلەری بازاڕی ڕەشا…درۆیەکە، وەک بەفری نێو…ڕەهێڵە لمی هاوین، هێلینیش ..گەر جەنگی تەروادە ڕووینەدایە،،هیچ کەسێک ڕوخساری ئەفسوونی ئەوی ..لا گرنگ نەبوو،،ئێستا زەمەنی Continue Reading »\nComments Off on پەریە لە خاچ دراوەکان … کاوە عوسمان عومەر\nWritten on August 30, 2020, by Nawzad Bandi\nدنیا وەک شانۆگەرییەک وایە ،زۆربەی خەڵکەکە سەرقاڵی داگیرکردنی کورسیەکانی شانۆکەن و ئاگایان لە شانۆگەرییەکە نیە ،دوایی هەموویشیان بە بێ کورسی و بە دەستی بەتاڵ دەرئەکرێنە دەرەوە ..٭ ٭ ٭تۆ سەیر Continue Reading »\nComments Off on هەندێک تێبینی … نەوزاد بەندی\nئەمرۆ 30ی ئاب رۆژی بێسەروشوێنكراوانە لە جیهان, كوردستانیش هەرێمێكە لە وڵاتێك چ خۆی و چ عێراق یەكێكە لەو 80 وڵاتەی جیهان كە هاووڵاتیانی تێدایە بێسەروشوێنكراون بەهۆكاری سیاسی, لە جیهاندا ژمارەیان Continue Reading »\nComments Off on 30ی ئاب رۆژی جیهانی بێسەرووشوێنكراوان\nWritten on August 28, 2020, by Denegkan\nكوشتنی جۆرج فلۆید، وه‌كو نموونه‌یه‌كی زۆر ڕوونی بیردۆزی(كاریگه‌ری په‌پوله) ، ته‌نها كوشتنی مرۆڤێكی ڕه‌شپێستی دز نه‌بوو له سه‌ر ده‌ستی سپیپێستێكی پۆلیس، به‌ڵكو ڕاشه‌كاندنی باڵی په‌پوله‌ی ده‌ست پێكه‌ری ڕوداوه‌كان بوو، وه‌كو Continue Reading »\nComments Off on گه‌ڕانه‌وه بۆ سه‌ره‌تا … نێچیرڤان زه‌نگه‌نه\nلە کوێیە، تا لە چاڵاوی خۆیا بمبینێ؟! دەمویست ئاسمانی بمدەمویست هێلانەی باڵندەکانی بمبەڵام ئەوم حەیف! کە ڕۆیشت، نەگەڕایەوە و ون بوو.چوونکە بوو بە دووکەڵ و چوو بە-هەوا-داخۆش نەبوومەوە منیش ئیتر، Continue Reading »\nComments Off on ڕۆژگاری خوێناویی، یان مورەبای ترشاو! … هێمن حەمەجەزا\nWritten on August 28, 2020, by Aso Kamal\nسیستمی سیاسی و ئابوری و ئیداری کوردستان لە ئەزمەیەکی هەمەلایەنەدایە . هۆکارێکی سەرەکی ئەم ئەزمەیە نزمبونەوەی ئاستی ئاڵ و گۆڕی بازاڕی سەرمایەیە بە هۆی پەتای کۆرۆناوە کە ئەم ئەزمەیەی کردۆتە Continue Reading »\nComments Off on خەڵک دەیەوێ چی بگۆڕێ؟ … گۆنا سعید و ئاسۆ کمال\nپچڕانی ڕەگێک لە دارێک،لەتێک لە شارێك،،بەجێ هێشتنی ترسێک، شارێژنەبوونی…برینی دەمامککراوەی پەنجەرەیەک،،بەسەر ڕەهێڵەی بیرچوونێك،،زەنگیك، لە بۆشایی خەوننێک،،ماڵەکان بەلەمی بێ سەوڵن، مانگ..بە چرپەیەکەوە گیرسایەوە، ،هاکا کەوتە زۆنگاوی بیرچوونەوە، کوپێ…قاوەی ڕژاوە شەو،،بەسەر مێزی Continue Reading »\nComments Off on شیعر/ نامۆبوون … کاوە عوسمان عومەر\nدوێنێ 25 / 8 / 2020 ، عه‌بدوڵای دووه‌م پاشای ئوردون له‌گه‌ڵ هه‌ر یه‌ك له عه‌بدولفه‌تتاح سیسی سه‌رۆكی میسر و مسته‌فا كازمی سه‌رۆك وه‌زیرانی عێڕاق له ئوردون كۆبۆوه، له به‌یاننامه‌ی Continue Reading »\nComments Off on خوێندنه‌وه‌یه‌ك بۆ لوتكه سێقۆڵیه‌كه‌ی ئوردون … عه‌بدوڵا ساڵح\nئیمه‌ی تاكی كورد تاكو ئێستاكه هه‌وڵمان نه‌داوه كه بتوانین ته‌نانه‌ت جارێكیش له ِرووی مانگ بِروانین. به‌هۆی نه‌بوونی ئه‌و ئامێرانه‌ی كه تایبه‌تن بۆ بواری فه‌له‌كناسی وه‌ك ( ته‌لسكۆب و كامیرای پێشكه‌وتوو Continue Reading »\nComments Off on دوربینێكی ئاسایی و جوانترین دیمه‌نی ڕووی مانگ ! … هه‌رێم عمر كاكل\nئێمە وەک نوێنەرایەتى خۆپیشاندەرانى ناڕازی کەلەئێستادا لەلایەن ئاسایشى یەکێتى نزیکەى 50کەسى چالاکمان دەستگیرکراوە بێ بڕیارى دادگا لەکاتێکدا دانیشتوانى سنورى پارێزگاى سلێمانى شانازییان دەکرد بەهەبوونى هەوایەکی ئازادی بەڵام خەریکە ئەو هەوایەش Continue Reading »\nComments Off on هاوارێک لەشەقامی ناڕازی ڕانیە بۆ:یەکێتى نیشتیمانى کوردستان\nWritten on August 25, 2020, by Kamyar Sabir\nکۆمەڵناسی عێراقیی، فالح عبدالجبار کە خوێندکاری ئەنتۆنی سمیث بووە، لەسەر مەسەلەی دەوڵەتی نەتەوەیی و نەتەوەسازیی، پێیوایە بۆ ئێمەی عێراقیی، بابەتێکە پڕ لە غەم و ناسۆرییە، چونکە سۆسیۆلۆجیای نەتەوەیی و سۆسیۆلۆجیای Continue Reading »\nComments Off on کوردبوون، هەر قوماشە نەژادییەکەیە … کامیار سابیر\nWritten on August 25, 2020, by Denegkan\nحکومەتی عێراق و هەرێمی کوردستان بە قەیرانێکی قووڵی سیاسی، ئابووری و ئیداریدا تێپەردەبێت. ئەم قەیرانە تەواوی جوگمەکانی کۆمەڵگای عێراق و کوردستانی گرتۆتەوە. لە سەکتەری تەندروستی بگرە تاوەکو خزمەت گوزارییەکانی وەکو Continue Reading »\nComments Off on هەرێمی کوردستان: لە نێوان قەیران و شۆڕشدا … ئازاد ئارمان\nWritten on August 25, 2020, by Rebaz Muhamad\nچین یه‌كێكه له‌وڵاته كانی رۆژهه‌ڵات ، به‌شداره له‌بونیادی ژیارێكی ده‌وڵه‌ندی هونه‌ر به‌گشتی و شانۆ به‌تایبه‌تی كه‌ناوده‌برێت به (شانۆی رۆژهه‌ڵات) و زۆرێك له‌ڕه‌خنه‌گرانی دراما و شانۆ باوه‌ڕیان وایه شانۆ له‌وڵاتی چیندا Continue Reading »\nComments Off on شانۆی چینی … ڕێباز محه‌مه‌د جه‌زا\nمەسرور بارزانی سەرۆکی حکومەتیی میلیشیا و مافیاکان، لەپەیوەست بە چەند هەڵچوون و داچوونێکی لێرەو لەوێی خۆپیشاندەرانی دڵپڕ لەدەردیی برسیی و نەداریی کوردستاندا، بەتایبەتیش لەشاری هەڵەبجەدا، کە پروشکی ئەو ناڕەزایەتیانە زیاتر Continue Reading »\nComments Off on سوتاندن و تێکدانی موڵک و ماڵی گشتی، یان دزین وتاڵانی مڵک وماڵی گشتی، کامیان تاوانترە؟ … تاهیر عیسا\nرۆحه‌كان باڵی په‌پووله‌نبه گه‌ڵای گڕه‌وه نووساونكانیه‌ك شه‌ماڵێك ماچبكاتدڕكێك گه‌رووی ده‌مژێ‌خه‌مێك شیعرێك هه‌ڵواسێ‌ناونیشانێك له‌ئاسۆوه‌به‌تینی سۆز ده‌برژێ‌شه‌و كاڵای به‌فر له‌به‌ر ئه‌كاوسه‌رینی به‌رد كوڵمی ئه‌سڕێخه‌و یاسای عه‌شق نازانێله پێش كوختێكی پڕ له خوێناپه‌نجه‌ی Continue Reading »\nComments Off on تابلۆی نیشتمان … ستار ئه‌حمه‌د\nWritten on August 24, 2020, by Rebaz Muhamad\nنووسه‌ری ئه‌م كتێبه دكتۆر صوبحی شه‌فیق ، یه‌كێكه‌و له‌ونوسه‌رانه‌ی كار له سه‌ر مێژوو ژیاری شارستانێتییه‌كان ده‌كات و له‌م كتێه‌بیدا باس له‌سێ جۆر له شانۆی فریعه‌ونی لای میصریه‌كۆنه‌كان ده‌كات ، ئه‌وانیش Continue Reading »\nComments Off on خوێندنەوەیەک بۆ: مدخل إلى المسرح الفرعوني الكوريغرافي الأوبرالي… رێباز محەمەد جەزا\nWritten on August 24, 2020, by Kawa Omar\nبەیانی شەپۆلی دا..هەر کەسەو زەریایەکی لە خۆیدا هەڵگرتوە،جەستە ڕێگای ئاسنینی…شەمەندەفەری وشەو تەنیاییە، نوسینی…ئەو بایەی لە هەر باخچەیەک،،گەڵایەک لە شیعری نووسی…بە ڕۆژنامەی بێهودەیی مرۆڤەکانا،،بڵاوی کردنەوە،،پێت ووتم، ژورەکانیش…نشینگەی ئارام نین،،ئەوانیش زیندانێکن ….بە Continue Reading »\nComments Off on شیعر/ خەونی بێلانەیەک … کاوە عوسمان عومەر\nWritten on August 24, 2020, by Denegkan\nتابلۆهەتا توانیم،لە ووجودتدا خۆم غەرق کرد!هەموو ڕەش و سپێتییەکانی بوونم،لەناو خەیاڵەکانتدا ڕەنگ کردلە ژێر سێبەری تۆدا…نوێبوونەوەم، بەسەر هەموو ئەندامە شکاوەکانمدا فەڕزکرد!هەموو پێکەنینەکانتم،لەنێو دەمارەکانمدا کرد بە تابلۆ!تەفسیری ئایەتەکانی سەر زمانتم…کرد بە Continue Reading »\nComments Off on شیعر/ تابلۆ …. ڤان محەمەد\nمن نیشتیمانێکم هەیە، ڕاستی هەر هی من نییە، هی منەو کەسێکی تر کردوویەتی بەموڵکی خۆیی و لەسەرخۆی ڕەقەم کردووە، واملێهاتووە بە تفەنگێکی کالیبیری دوو لوولەییەوە فیشەک دوای فیشەک بتەقێنم بەناو Continue Reading »\nComments Off on چیتر بۆت ناخورێنم نیشتیمان … کۆشش محمد\nشیری ڕەش شیری سنگی ژنێکی نوسەرە کەهەمیشە نەنکی ئاگاداری دەکاتەوە کەخەم نەخوات .چونکە هەرچەند خەم بخوات شیرەکەی زیاتر دەترشێت.. خانمی نوسەر هەرچی دەکات ناتوانێت لەبیری بکات کە شیرەکەی چۆن دەترشێت Continue Reading »\nComments Off on شیری ڕەش … نوها مەحوی\nمانەوە یاخود دەرچوونی گۆڕان لەدەسەڵات هیچ لە دۆخەکە ناگۆڕێت، گۆڕان چیتر کەڵکی ئۆپۆزسیۆن بوونی نەماوەو ناتوانێت هیچ گۆڕانکاریەک بکات، چونکە ئەم بزوتنەوەیە هیچ ڕوئیایەکی سیاسی ڕوونی نەبووەو نیە، چیتر ناتوانێت Continue Reading »\nComments Off on بۆچی پوکانەوەو هەڵوەشانەوەی گۆڕان زەرورەتەو لێدانە لە قەڵای دزی و چەتەگەریی کوردایەتی؟ … هەڵمەت حەسەن\nهۆنراوه‌كانی “كاكه ڕه‌ش رواندزی” كۆمه‌ڵی هۆنراوه له خۆده‌گرێت له نووسینی ره‌شاد محمد ساڵح سعید ناسراو به “كاكه‌ره‌ش رواندزی” .هۆنراوه‌كان گوزارشت له خۆشه‌ویستی نیشتمان و خاك ده‌كه‌ن له لێدوانێكی تایبه‌ت رایگه‌یاند” Continue Reading »\nComments Off on هۆنراوه‌كانی “كاكه ڕه‌ش رواندزی” بڵاوكرایه‌وه ….ئاماده‌كردنی : كامه‌ران حاجی ئه‌لیاس\n( ١ )ڕێبوارێ بارانی بردە ژێر دارێ،،چەتری سەری کردە بەلەم ،،تەمیش باڵی پێگرتە ،،نێو بێستانە تاریکەکانی چاو…دەرچە تەنها لە نمە ووردەکانی…ڕوخساری ئاسمانە، بە خۆی ووت..کەمانچەژەنی نیوەشەویش،،دودڵی هەورێکی لە مانەوە،،بەسەر شارێک Continue Reading »\nComments Off on توانەوە لە ژێر بارانا … کاوە عوسمان عومەر\nWritten on August 23, 2020, by Nawzad Bandi\nمیترۆیەک نییە ،بڵێم لەوێ ئەبم ، وەرە ..دەریایەک ..تراموایەک ..شک نابم ،بڵێم لەوێ ئەبم ، وەرە ..ئێرە .. دوو شەقامی لێیە ،جوانییەکانی تری مردن ،حیزب بۆ خۆی هەڕاجی کرد ..لێرە Continue Reading »\nComments Off on شارێکی نوغرۆ … نەوزاد بەندی\nWritten on August 20, 2020, by Denegkan\nلەماوەی پێشوودا کتێبی «نەجیب مەحفوز نووسەرێک لە نێوان رۆژھەڵات و رۆژئاوادا» خوێندەوە، کە لە نووسینی ئەردەڵان عەبدوڵڵایە. ئەم کتێبە لە 138 لاپەڕەدا پێکدێت. نووسەر باسی ژیاننامە و فکر و شێوازی Continue Reading »\nComments Off on نەجیب مەحفوز نووسەرێک لە نێوان رۆژهەڵات و رۆژئاوادا … گوڵزار حەمە فەرەج\nئـەم بەڵگەنامەیـە )هێڵی گشـتیی سیاسـەتی ڕەوتی سۆسیالیسـتەشۆڕشــگێڕەکان – کوردســتان( پەســەندکراوەی کۆنفرانســی)٣١ی ئایــاری ٢٠٢٠)ی ناوەنــدی لێکۆڵینــەوەی سۆسیالیســتییکوردســتانە، ئــەم کۆنفرانســە بڕیاریــدا ناوەنــدی لێکۆڵینــەوەیسۆسیالیســتی، وەک ئۆرگانێکــی ســەرەکی لــە ژێــر چەتــری»ڕەوتـی سۆسیالیسـتە شۆڕشـگێڕەکان«دا بمێنێتـەوە Continue Reading »\nComments Off on هێڵی گشتیی سیاسەتی ڕەوتی سۆسیالیستە شۆڕشگێڕەکان – کوردستان\nشارەکەمان (کەرشا) دەکەوێتە سەر سنور، بۆیە ئەم ناوەی لێنراوە، چونکە خەڵکەکەی هەر لە کۆنەوە کەریان زۆر خۆش ویستووە، کەرەکان بە دانیشتوانی ڕەسەنی ئەم شارە هەژمار دەکرێن، و ژمارەی مرۆڤە ڕاستەقینەکانی Continue Reading »\nComments Off on هەرێمى کەرستان … چیرۆکى تەنزئامێز / نوسینى/ م.ڕاستى ڕەسوڵ\nژیان دۆزەخێکی جوانە،دەستپێکێ بە شکۆفە…چۆڕێ ئاوی خۆشبەختی، کانی ..عیشقێکی کەم تەمەن،،پاشان سەما، پاشان گریان،،پاشان وەرین،،پاشان نەمان. گوڵەکان ئەتوێنەوە بۆ خەم،،وەک مۆم، جەستە ش،،تا درەنگانێ لەقەراغ…ڕوباری بێهودەیی، بڵێسەی دا،،،شارێک لە غوربەت، Continue Reading »\nComments Off on شیعر/ ژیان دۆزەخێکی جوانە … کاوە عوسمان عومەر\nWritten on August 18, 2020, by Sabahi Mala Awla\nپرسیار:ناوبانگی تۆ؟دینانی:لە کوفری شەیتانیش بەناوبانگترە..(کوفری شەیتان بە ناوبانگە یان نا!)پرسیار:ئارامی فەیلەسوف؟دینانی:فەیلەسوف ئارامی نییە…،ئەگەر نەفەلسەفێنم مردووم.پرسیار:خودی فەلسەفاندن؟دینانی:فەزیلەتە.پرسیار:دەقاودەق کاری فەلسەفی چییە؟دینانی:دۆزینەوەی حەقیقەتەکانی بوونە.پرسیار:کاری فەیلەسوف؟دینانی:فەیلەسوف کاری نییە،فەیلەسوف دەفەلسەفێنێ.پرسیار:زمانی فەلسەفە؟دینانی:زمانی ئاوەزە.پرسیار:دیاری فەلسەفە؟دینانی:جیهانی بوونە..فەلسەفە دەربارەی Continue Reading »\nComments Off on گفتوگۆیەک لەگەڵ د.غلامحسین ابراهیمی دینانی … لە فارسییەوە:صباحی مەلاعەوڵا\nWritten on August 18, 2020, by Stivan Shamzinani\nبەشی هەشتەم.. ستیڤان: پیاوێکی سەرگەردانم و هیچ لە هونەری ژیانکردن نازانم، رقم لە ئەتەکێتی بۆرجوازیانەیە و لەسەر هیچ شتێگ ئۆقرە ناگرم.لیزا: کاتێک ژیان هۆکارێک دەداتێ بۆ مردن، تۆ سەد هۆکار Continue Reading »\nComments Off on فرمێسکەکانم نابینرێن تەنیا خۆم گوێم لە هاژەیانە..8..خۆدواندنی: ستیڤان شەمزینی\nWritten on August 18, 2020, by Denegkan\nلەبەر ئەوەى چەمکى تاوانە ئەلیکترۆنیەکان چەمکێکى یاسایی و پانتای یەکی بەرفراوانی داگیرکردووە،بەهۆى ئەو پێشکەوتن و گەشە کردنە بەرچاوەى تەکنۆڵۆژیاوە واى کردووە تاوانى ئەلکترۆنى و هۆیەکانى ئەنجامدانى زیاتر بێت، کەواتە پیویستى Continue Reading »\nComments Off on مەترسی لە پرۆژە یاسای میدیای ئەلیکترۆنی ئامادەکردنی: پارێزەر/ لوقمان مصطفی صالح\nلێنگستۆن هیوز (1902–1967)وه‌رگێڕانی: سه‌روه‌ر عومه‌ر لێگه‌ڕێن ئه‌م نیشتیمانه دووباره ببێته‌وه به نیشتیمانلێگه‌ڕێن دووباره ببێته‌وه به‌و خه‌ونه‌ی كه هه‌بوولێگه‌ڕێن ببێته‌وه به پێشڕه‌وی ده‌شت وبه‌شوێن مه‌نزڵگه‌یه‌كدا بگه‌ڕێت كه تیایدا ئازاد بێت. (ئه‌م Continue Reading »\nComments Off on لێگه‌ڕێن ئه‌م نیشتیمانه دووباره ببێته‌وه به نیشتیمان … لێنگستۆن هیوز/ وه‌رگێڕانی سه‌روه‌ر عومەر\nدواهەمیین مەلیش ماڵئاواییکردئئوارەش لە زەریایەکی قورمزیدا،،سەری خۆی هەڵگرت،،چاوی گەڵاکان ،،لە نێو پەلی درەختە تەڕەکانا،،ئەبریسکێنەوە،،ئۆتۆمبیلەکان مرۆڤە ڕوخسار ماندوەکانیان،،بە جێ هێشت،،پردێک تەنها ئافرەتێکی پێوە ماوە،،وەک مەلێکی تەنیای بەجێماو، لەسەر ستونێک ،،پیش خۆرئاوابوون،،ڕێبوارەکان Continue Reading »\nComments Off on شیعر/ با دوا کەشتی بتبات … کاوە عوسمان عومەر\nتارمایی چڵێك وه‌ك زوڵفی تارتروومه‌تم ده‌كا به‌نه‌خشه‌ی ئه‌وینپرشنگی نیگات ده‌دره‌وشێته‌وه‌ده‌بێته سه‌دا ی بزه‌و پێكه‌نین…………………………………………………..پرچی ره‌شمارت هه‌ورێك سیایه‌ئاسمانی دڵم داده‌گرێت به‌قینتووڕه‌یی ناخت له‌گوڵ داده‌بڕێ‌له‌بیرت ده‌چێت بۆ یه‌كتر ده‌ژین……………………………………………له‌ره‌ی مه‌مكانت چوون گوڵی Continue Reading »\nComments Off on نه‌خشه‌ی ئه‌وین … ستار ئه‌حمه‌د\nمانگی پێشوو نوێترین کتێبی یەکێک لە ڕۆشنبیر و چالاکوانەکانم خوێندنەوە، کە باسی لە “جیاوازبوون و ناوازەیی خۆی دەکرد لەنێو عادییەکاندا”. لە دواتردا باسی یاخیبوون و سەرکەشییەکانی خۆی دەکرد و دەیان Continue Reading »\nComments Off on سەباح ڕەنجدەر، شاعیری تێڕامانەکان … ئارام سدیق\n(نیشانەکانی گیانلەبەران) ڕزگار جەباری بەشی یەکەم پێشەکی:ئەگەرچی بە درێژایی مێژوو زۆر قوتابخانە و زۆر تیۆریی ئەدەبی دەرکەوتوون، بەڵام هیچ یەک لەمانە ناتوانێت بانگەشەی ئەوە بکات کە دوا قسەی لەبارەی ئەدەبیات Continue Reading »\nComments Off on خوێندنەوەیەکی نیشانەناسیی بنیادگەری بۆ شیعری: (لە کتێبخانەی تایبەتی بابا تاهیردا)ی سەباح ڕەنجدەر\nله ساڵی 1994 پرسیاره‌كانی تاقیكردنه‌وه‌ی كۆتایی شه‌شه‌می ئاماده‌یی جاران(دوانزه‌ی ئاماده‌یی ئێستا) كڕین و فرۆشتنی پێوه ده‌كرێت، ئه‌گه‌ر هه‌ڵه نه‌بم تاقیكردنه‌وه‌كانی كۆتایی شه‌شه‌می ئاماده‌یی له ساڵی خوێندنی 1993-1994 له مانگی ئابی Continue Reading »\nComments Off on سكانداڵێكی زانستی له ساڵی 1994 به‌رده‌وامه … موحه‌ممه‌د گه‌ڵاڵه‌یی\nWritten on August 16, 2020, by Goran Sabah\nڕاستیی ئەوڕۆ خەیاڵی نەوەی پێشووە. لە سەرەتای هەشتاکاندا، کاتێ نیکۆلاس نیگرۆپۆنتێ بە دنیای ڕاگەیاند ڕۆژێک دێت کتێب لەسەر تابلێت دەخوێنینەوە، سکرین گچکە دەبێتەوە و بە دەنگ و ڕەنگ لە دوورەوە Continue Reading »\nComments Off on ڕۆمان و تەکنەلۆژیا – بەشی هەشتەم … گۆران سەباح\nهاوڵاتیانی و گەلی باشور ” ئەوەی پارتی و یەکێتی بیەوێ و لە هەموو وڵاتە دیموکراسیەکان بونی نەبێت و ڕەفتاری دیکتاتۆرەکانە ئەمان کاری پێدەکەن و نادیموکراسی و نادادپەروەری خۆیانی پێوە لکاندوە” Continue Reading »\nComments Off on پێشێلکاری دیموکراسی” لە پڕۆژەکەی پارتی و یەکێتی دایە” … فەرەیدون_کونجرینی\n– ژمارە ٥ی ڕۆژنامەی ڕەوت مێز گردێکی لە گەڵ هەندێک لە شارەزایان دەربارەی پەتای کۆرۆنا و ئاکامە جۆراوجۆرەکانی ساز دا. شیرین عبدوڵڵا تیشکی خستە سەر سیاسەتی تەندروستی و سیستەمی تەندروستی Continue Reading »\nComments Off on چاو پێ کەوتن لەگەڵ شیرین عبدوڵڵا\nسەرباری لەباریی، زەمینەی بابەتی بۆ ڕاپەڕین و هاتنە مەیدانی خەڵکی کرێکار و زەحمەتکێشی کوردستان، بۆ باشترکردنی ژیان و گوزەران و مووچەو مەزایاکانیان، بەڵام هەوڵەکانی شاسوار و جووڵانەوەکەی، هەمدیسان لەناو ئەم Continue Reading »\nComments Off on بە پیرەوە نەچوونی خەڵکی کوردستان بە بانگەوازەکەی شاسوارو نەوەی نوێ، تەنانەت لەزۆنی سەوزیش چیدەگەیێنێت؟ … تاهیر عیسا\nناچم و لە دوی ناگەڕێم. هەموو دونیا قسەم بۆ بکات، خۆم دەزانم دایکم رەدووی میوانەکە نەکەوتووە. بە بێ ئەوەی سەرم لەسەر شەتڵەکان هەڵبڕم، ئاوا وەڵامی مامم دەدەمەوە . ئاخر خاوەنی Continue Reading »\nComments Off on میوانخانەخوێ… حسن حسێن\n( ١ )بیرەوەریساڵەکان مرواری…ڕژاو، دەنک لە دوای دەنکی..خەم ، ئەیانهۆنێتەوە،تەنها ووشەیەکیش نیە،،لەو کاتەی فرمێسکەکان ..بە ژێی گیتاری ،،بروسکەکانا دێنە خوار..مانگ فلووتژەنێکی کارامەیە،،،باکی بە ئاوێنەی….درزبردووی عیشقیش نیە،،ڕوخساری پیاوێک لە لم و،،ژنێ Continue Reading »\nComments Off on چوار چرپە شیعر … کاوە عوسمان عومەر\nئێمە وەک کۆمەڵێک لە پزیشک و کارمەندی تەندروستی و تەندروستکار وچالاکەوان لەسەر گوێ نەدانی حکومەتی هەرێم بە دۆخی مەترسی تەندروستی لە کوردستان و تاڵانکردنی کەرتی حکومی تەندروستی لەلایەن کۆمپانیا حزبی Continue Reading »\nComments Off on ڕاگەیاندنی تۆڕی پاراستنی تەندروستی گشتی\nWritten on August 14, 2020, by Denegkan\nکوردبوون قەدەرێکە لەدەرەوەی ئیرادەی خۆمان هیچ پێویست ناکات ڕقمان لێی بێت، پێویستە وەک حەقیقەتێکی بوون و ژیان وەریبگرین کوێی ناشیرینە خۆمان دەستکاری بکەین،کوردبوون ناسیۆنالیست بوون و فەخرکردن نیە بەمێژووی سیاسی Continue Reading »\nComments Off on لەنێوان کوردبوون وکوردایەتی … هەڵمەت حەسەن\nبێ دوودڵی،،،ئەبمەوە بە تنۆکێ ئاو….گەر زەریاش لێم زویر بێ،،بێ دودڵی،،لەسەحەرا، دەگەڕێمەوە،،کوچە ئاڵتونیەکی منداڵی،،بە پێوە بەرسیلە،،شینەکانی خۆشەویستی..لە دارمێوەکانی بێدەنگی ئەچنمەوە،،گەر بوار بوو، ،،بە شکۆوە هەمان ڕوبار ئەگرمە بەر،،ساڵانی پێشووتر،،بە ترسەوە پیای Continue Reading »\nComments Off on شیعر/ گەردوون لە ئۆقیانووسی ڕۆحدایە … کاوە عوسمان عومەر\nوەک هەمیشە زۆر دەنوسمبەڵام هێشتاش ئەو درێژەکێشانە گوزارشت ناکا ، لەوهەستەی نـــاخم دەنـوسم بـــاش نیــمبەڵام بەهیــوام تۆ باش بیتدووبـارە وەک پیشەی هەموودەمێکم بیرت دەکەم ..،دەشزانم ئەو هەموو بیرکردنە و فرمێسکانە Continue Reading »\nComments Off on دەنووسم، باش نیم … سەلیم عوسمان\nبه‌شنه گوڵ بوویت وله‌گه‌ڵ با ده‌جه‌نگایكاتێك بارێزه هه‌ژانتیبوویته ئێسكی چڵێكی رووته‌ڵه‌نه‌قومێك شه‌ونمی به‌یانیانوه‌ك نه‌وبووك گه‌ردنی جوانكردینه‌بایه‌ك به‌سه‌ما…بۆرۆخی رووباری حه‌سره‌تی بردیئه‌مێستا دارێكی..تینوو بۆباخی ره‌نگاوڕه‌نگشه‌وانه ده‌هه‌ژێی …له‌ده‌نگی راوكه‌رودیرۆكی زه‌برو زه‌نگرووخانی چه‌ند هه‌وارچاوانتی Continue Reading »\nComments Off on دیرۆك … ستار ئه‌حمه‌د


وه‌رزش یارمه‌تی كۆنترۆڵكردنی په‌ستانی خوێن ده‌دات\nی مانگی شه‌ش ١٥, ٢٠٠٧\nمه‌شق كردنی وه‌رزش یارمه‌تی كۆنترۆڵكردنی په‌ستانی خوێن ده‌دات. توێژینه‌وه‌یه‌كی نوێ ده‌گاته ئه‌و ئه‌نجامه‌ی كه مه‌شقی وه‌رزشی یارمه‌تی ئه‌و نه‌خۆشانه ده‌دات كه به ده‌ست په‌ستانی به‌رزی خوێنه‌وه ده‌ناڵێنن.\nبۆ كۆنترۆڵكردنی لێدانی دڵ و نزمكردنه‌وه‌ی په‌ستانی خوێن، *زانكۆی ساوۆ پاوڵۆ به‌شی په‌یمانگای دڵ له به‌رازیل ئه‌م توێژینه‌وه‌یه‌ی ئه‌نجامدا به سه‌رپه‌رشتیاری دكتۆر ماتییه‌س لاترێزا و چه‌ند هاوكارێكی تری. ئه‌م ده‌سته‌یه بۆ ماوه‌ی چوار مانگه تاقیكردنه‌وه‌كانیان له‌سه‌ر 11 نه‌خۆشی په‌ستانی به‌رزی خوێن ئه‌نجامدا كه ڕۆژانه بۆ ماوه‌ی سێ كاتژمێر مه‌شقی وه‌رزشیان پێده‌كرا له‌گه‌ڵ 12 كه‌سی تردا كه نه‌خۆشی په‌ستانی خوێنیان نه‌بووه.\nئاكامه‌كانی ئه‌م توێژینه‌وه‌یه ئاماژه به‌وه ده‌دات كه مه‌شقی وه‌رزشی یارمه‌تی مێشك ده‌دات باشتر كۆنترۆڵی په‌ستانی خوێن و لێدانی دڵ بكات به جۆرێك پاش ئه‌و مه‌شقانه نه‌خۆشه‌كان په‌ستانی خوێنیان چووه‌ته ئاستێكی ئاساییه‌وه. له‌و باره‌یه‌شه‌وه، لێكۆڵه‌وه‌ره‌وه‌كان ده‌ڵێن شكستی مێشك له ئه‌نجام به‌رزبوونه‌وه‌ێ په‌ستانی خوێن‌دا یه‌كێكه له هۆكاره سه‌ره‌كی‌یه‌كانی جه‌ڵته‌ی دڵ و مردنی كتوپڕ. هه‌ربۆیشه شاره‌زایان بۆ خۆلادان له‌و هۆكارانه ئامۆژگاری مه‌شقی وه‌رزشی ڕۆژانه ده‌كه‌ن .\nوورده‌كارییه‌كانی ئه‌م هه‌واڵه له ئاژانسی رۆیته‌رزه‌وه وه‌رگیراوه*.


داڕمانی ئابوری ئێران\nSunday, 04.12.2020, 22:56\nلێکدانەوەیک لە سەر داڕمانی ئابوری ئێران\nبە پێی ئاڵوگؤڕە سیاسی و ئابوریەکان کە لەم دواییانەدا بەرەو ڕووی کوماری ئیسلامی ئیران بووەوە چەن خاڵ لە خۆ دەگرێت.\n١- داڕشتنی سیاسەتی کۆماری ئیسلامی لە نێوخؤو دەرەوەی وڵات.\n٢- گرنگی نەدان بە پێشکەوتنی تیکنولوژی و ئیدولوژی شارەزایانی بواری ئابوری و سیاسی.\n٣- نەبوونی ئازادی و دیموکراسی و بە هەند وەنەگرتنی بیرۆڕای خەڵک.\n٤- لاوازی و نەبوونی پلانێکی ستانداردی بواری تەندروستی و ژینگە و پاراستنی هەر چەشنە ڕوداوێکی سروشتی.\n٥- پەرەدان بە بەرەوپێشبردنی پلانی تیرۆریستی و هاوکاری کردنی ڕێخراوە تیرۆریستیەکان لە دەرەوەی ولات و دژایەتی کردنی ولاتە زلهێزەکان و پێشێلکردنی یاسا نێودەوڵەتیەکان.\nدیارە ڕژێمە یەک لە دووای یەکەکانی ئیران هیچ بەرژەوەندیەکی نەتەوەییان نەپاراستوە و هەوڵیان داوە نەتەوە جیاوازەکانی بندەستی ئێران بە لاوازی بمێنێتەوە و فەرهەنگ و کولتووریان بسڕنەوە بە تایبەت نەتەوەی کورد.\nلیرەدا باس لە سەر هاتنەسەرکاری کۆماری سیدارە و سیستمەکەی دەکەین کە چؤن بوو بە هۆیی داڕمانی ئابوری ئەم وڵاتە دەوڵەمەندە.\nدەسەڵاتی کۆماری ئیسلامی لە سەر بناغە و سیستەمی مەزهەبی بونیاد نراوە کە تەنها باس لە بەرەو پێش چوونی بواری ئایینی و چۆنیەتی پەیڕەوو کردنی و پابەندبوون بە ڕێنماییی کتێبە ئایینیەکان لە چەن خاڵدا خۆ دەبینێتەوە و کۆتایی پێ دێت، واتایی ئەوەیە کە هەر چەشنە پێشکەوتنێکی مرۆڤ لە بواری تیکنولوژی یان ئیدولوژیکی پێشکەوتوو کە دەبێت بە هؤی هۆشیاری و ئاستی فکری و باشتر بونی بواری ژیان لە هەموو بەشەکانی سیاسی و ئابووری و سەلماندنی هێزی مرۆڤ بە سەر خەیاڵات و پڕوپاگەندەی بێبنەما و سەپێندراو و ناڕوون.\nوڵاتی ئێران خاوەنی دەسەڵات و مێژوویەکی تایبەت و فرە نەتەوەییە کە دەگەڕێتەوە بۆ زیاتر لە ٤٠٠٠ ساڵ پێش هاتنە ئارا و سەرهەڵدانی ئیسلام،\nبواری ئابووری و بناغەی داهاتی ئەم وڵاتە دەگەڕێتەوە بۆ بەرهەمە سروشتیەکان وەک بەرهەمە نەوتیەکان، گاز، بەنزین، قیر، نەفتالین، کشتوکاڵ، فلزات، زێر، نوقرە، بەردی مەڕمەڕ و کاری دەستی وەک فەرش کە ئەمڕۆ یەکێک لە گرانبەهاترین فەرشەکانی جیهان دێتە ئەژمار.\nبە داخەوە لەم هەموو بەرهەمە کە لە وڵاتی ناوبراوودا بەرهەم دێت نەک هەر خەرجی ملەت و نێوخؤی وڵات ناکرێتەوە بەڵکوو بە پێی سیاسەت و فکرەیەکی دواکەوتوانەی دیکتاتۆری خەرجی گورپە تیرۆریستیەکان لە نێخو و دەرەوەی وڵات دەکرێت و بە هیوای وەدەستهێنانی چەکی ناوەکی و هەڕەشەی بێبنەما بۆ سر جیهان و داسەپاندنی جیهانێکی شیعی و سڕینەوەی چەن وڵاتێکی زلهێز کە خاوەنی لە ٥٠٪ ی ئابوری جیهانیان بەدەستەوەیە!\nلە ئەمڕۆدا تەنها دوو لایەنی بەرپرس خاوەنی داهاتی ئێرانن، ١- سوپای پاستاران ٢- ئیدارەی ئیتلاعات، کە زیاتر لە ١٠،٠٠٠،٠٠٠ ملیون بە شێوەیەکی دور لە یاسا دابەش دەکریت و زیاتر لە ٦٠،٠٠٠،٠٠٠دانیشتوانی وڵات لە بەرهەمی ئێران بێبەشن.\nلە لایەکی دیگەشەوە گوشاری ئابووری و بە هۆی هاوکاری گرۆپە تیرۆریستیەکان و پەرەپێدان و دەستێوەردان لە سیاسەتی وڵاتانی دراوسێ. لە لایەن وڵاتە یەکگرتوەکانی ئەمریکا و چەن وڵاتی هاوبەش بڕیاری سزای ئابوریان بە سەردا سەپاوەو توشی قەیرانێکی قوڵی ئابووری بوەتەوە کە نزیکە لە کۆتایی دەسەڵاتی کۆماری ئیسلامی.\nبە پێی لێژکدانەوە ئەگەر ٩٪ ی داهاتی ئێران بە سەر خەڵکی ئێراندا بە شێوەیەکی سیستماتیک دابەش بکرێت هیچ کەس لە ئێراندا لە ژێری هەزاریدا ناژی و دەبێت بە خاوەنی ژیانێکی ئاسایی کە مافی هەر تاکێکی کۆمەڵگایە، بەداخەوە ئێستە دەبینین کە زیاتر لە ١٩،٠٠٠،٠٠٠ لە ژێر گوشاری ئابوری کە دەرەتانی ژیانێکی ئاساییان نیە و ١٢،٠٠٠،٠٠٠ توشی مەوادی بێهۆشکەر یان موخەدر کە لە تەمەنی ١٠ ساڵیەوە تا دەگاتە ٦٠ سالە توش بوگن و لە شەقام و کۆڵانەکانی ئێراندا جەستەکانیان دەبینڕێتەوە،\nڕێگا چارەی ڕزگار بوونی گەلێ ئێران، لەنێوو چوونی دەسەڵاتی کۆماری ئیسلامیە کە هیوادارم بە هاوکاری هەموو هێز و لایەنە سیاسی و کۆمەڵایەتییەکان بە پشتیوانی وڵاتانی دەرەوە بتوانن ئەم سیستەمی سەپێندراوە لە سەر گۆمەڵگای ئێران وەلانێن.


ئەو دانیشتوانانەی فەلوجە کە لە هەڵهاتنیاندا سەرکەوتوو بوون گەیشتوونەتە دووڕیانی سەلام لە باشوری شارەکە و چاوەڕێی گواستنەوەن بۆ کەمپی ئاوارەکان. [خاوەنی وێنە: بەڕێوەبەرێتی عامریەی فەلوجە]\nچەکدارانی "دەوڵەتی ئیسلامی لە عێراق و شام" (داعش) تەقە لەو مەدەنیانە دەکەن کە هەوڵدەدەن لە شەڕی فەلوجە دەربازبن کە ماوەی مانگێکە لەنێوان ئەم گروپە و هێزەکانی عێراقدا بەرپابووە، بەگوێرەی بەرپرسانی ناوچەکە.\nبەرپرسان وتیان هێرش دەکرێتە سەر ئەو مەدەنیانەی هەوڵدەدەن بگەنە ئەو کەمپانەی لەلایەن هێزە ئەمنیەکانەوە لە ناوچەکانی باشور و رۆژهەڵاتی شارەکە ئامادەکراون بۆ ئاوارەکان.\nبەرپرسەکان بە مەوتنی-یان وت هەزاران لەناو ئەم شارەی پارێزگای ئەنباردا گیریان خواردووە و داعش وەك قەڵغانی مرۆیی بەکاریان دەهێنێت بۆ خاوکردنەوەی پێشڕەویی هێزەکانی عێراق.\nسەرۆکی ئەنجومەنی ناوخۆی عامریەی فەلوجە، شاکر عیساوی، وتی: "تێرۆریستەکان کوشتاریان دژی خێزانە ئاوارەکانی فەلوجە ئەنجامداوە."\nعیساوی بە مەوتنی وت: "پاشئەوەی هێزە ئەمنیەکان توانییان بگەنە دووڕیانی سەلام لە باشوری فەلوجە و تێرۆریستەکانیان لە ناوچەکە دەرپەڕاند، رێڕەوێکیان لەوێوە کردەوە تا یارمەتیی مەدەنیەکان بدەن دەربازبن و بگەنە یەکە سەربازیەکانمان."\nوتی بەڵام داعش دوای هەڵهاتووەکان دەکەوت و دەیکردنە ئامانج.\nداعش تەقە لە خێزانە هەڵهاتووەکان دەکات\nعیساوی وتی لەسەرەتای ئەم هەفتەیەدا، داعش لەنزیکەوە تەقەی لە کۆمەڵێك خێزان کرد کە ژمارەیان نزیکەی 50 کەس دەبوو و هەوڵیاندەدا بەپێ لەو رێڕەوەوە دەربازببن.\nوتی: " لە هێرشەکەدا 30 کەس کوژران، زۆربەیان ژن و منداڵانی خێڵەکانی ئەلبو ساڵح و ئەلبو حاتەم بوون. ئاماژەی بەوەش دا کە هێزە ئەمنیەکانیش تەقەیان لە چەکدارەکان کردەوە و مەدەنیەکانی تریان رزگارکرد.\nوتیشی ئەمە یەکەمجار نیە داعش ئەو مەدەنیانە بکاتە ئامانج کە لە ناوچەکانی باشوری فەلوجەوە هەڵدێن. سەرەتای ئەم مانگەش گروپەکە بۆمبی دەستکردی بە سێ خێزانی هەڵهاتوودا تەقاندەوە.\nهەروەها وتی داعش چەندین لەو دانیشتوانانەی دەستگیرکردووە کە هەوڵی دەربازبوونیان داوە و لە ناوچەیەك نزیك لە روباری فورات رەمیی کردوون و تەرمەکانیانی فڕێداوەتە ئاوەکەوە.\nئەندامێکی ئەنجومەنی پارێزگای ئەنبار، عەزال فەهداوی، بە مەوتنی وت: "کوشتنی ژن و منداڵە ئاوارەکان لە دوڕیانی سەلام کردەوەیەکی قێزەون و ترسنۆکانەیە."\nوتی ئەمە "روخساری ناشیرینی ئەو تێرۆریستانە و رەچاونەکردنی هەر بەهایەکی مرۆییانە" پیشاندەدات.\nوتیشی تەقەکردن لە مەدەنیە هەڵهاتووەکان "بەڵگەیەکی ئاشکرایە" بۆ شکستی داعش، لەکاتێکدا هێزە ئەمنیەکان بەردەوامن لە لێدانی یەك بەیەکی مۆڵگەکانی ئەم گروپە لە فەلوجەدا.\nهەروەها وتی لە هەفتەی رابوردوودا هێزە ئەمنیەکان هەندێك بەشی تریان لە شارەکە رزگارکردووە، لەوانە سوبەیحات، ئەلبو عەزام، نوعەیمیە و شوهەدای یەك و دوو.\nعیساوی وتی ئێستا شەڕەکان لە ناوەندی فەلوجەدا چڕبوونەتەوە و هێزە هاوبەشەکانی سوپا، پۆلیس، خێڵەکان و دژەتێرۆر دەسەڵاتیان بەسەر ناوچە رزگارکراوەکاندا سەپاندووە.\nهەزاران هەڵدێن سەرەڕای مەترسی\nفەرماندی فەوجی سێی حەشدی عەشایەری لە عامریەی فەلوجە، موقەدەم سەباح عیساوی، وتی داعش مەدەنیەکان دەکاتە ئامانج " لە تۆڵەسەندنەوەی ئەو دۆڕاندنە سەختانەی لەسەر دەستی هێزە رزگارکەرەکان بەسەریان هاتووە".\nعیساوی بە مەوتنی وت: "لەگەڵ هەر پێشڕەوییەکی هێزەکانماندا، ئەم رێکخراوە تێرۆریستیە خێزانەکان ناچاردەکات بە مانەوە لە ماڵەکانیاندا لەژێر هەڕەشەی کوشتندا و وەك قەڵغانی مرۆیی بەکاریاندەهێنێت."\nوتی: "زۆر لە خێزانەکان بڕیاری هەڵهاتن لە ستەمی تێرۆریستەکان دەدەن، سەرەڕای هەموو مەترسیەکانیش."\nوتیشی خێزانەکان بەزۆری لەشەودا هەڵدێن، لەڕێگای رێڕەوە سەلامەتەکانەوە یان ئەو رێچکانەی لە جوڵەی داعشەوە دوورن. هەروەها وتی هەندێکیان لەکاتی هەڵهاتنیاندا بە گولـله و مینە چێنراوەکانی داعش کوژراون یان برینداربوون.\nعیساوی وتی: "هەزاران خێزان توانیویانە لە فەلوجە دەربازببن و لەلایەن هێزە ئەمنیەکانەوە گواستراونەتەوە بۆ کەمپەکانی ئاوارە لە عامریەی فەلوجە و خالیدیە و حەبانیە."\nهەروەها وتی: "داعش لە فەلوجەدا لەسەرەمەرگدایە. رۆژانە دەیان و سەدان لە شەڕکەرانی لەدەستدەدات و کاریگەریی کەمدەبێتەوە لەگەڵ رزگارکردنی زۆربەی ناوچەکانی دەوروبەر و گەیشتنی شەڕ بە ناوەندی شارەکە."\nداعش 18 مەدەنی دەکوژێت دەیانویست لە فەلوجە هەڵبێن


نووسین به گه‌ز، داهێنان به کیلۆ، بەرهەم به گۆتره/ بەڕۆژ ئاکره‌یی/ سایتی هەولێر – Rojpress| ڕۆژپرێس\n2012/11/21 2012/11/21 Rojpress\nنووسین به گه‌ز، داهێنان به کیلۆ، بەرهەم به گۆتره/ بەڕۆژ ئاکره‌یی/ سایتی هەولێر\nبێ ڕێزی و بچووک کردنه‌وه‌ی خه‌ڵک و که‌سانیش، هه‌وڵده‌ده‌م هه‌رگیز.\nمرۆ، به هه‌ر زمانێک که بدوێ و بنووسێ، ده‌نووسێ و ده‌دوێ تا کو ببیسرێ و بخوێنرێته‌وه و له ئاکامدا: فام بکرێ.\n«بلیمه‌تی له‌وه‌دایه ئالۆزترین بیر و ئه‌ندێشه‌کان، به زمانێکی ساده و ڕه‌وان ده‌رببڕین، نه‌ک به پێچه‌وانه‌وه!».\nکه‌واته: په‌رده‌ی درۆ و ئه‌م مه‌سڵه‌ته‌ی بۆته خه‌سڵه‌ت، ته‌نانه‌ت بۆ تاوێکیش (ئه‌گه‌ر نەیاندڕین) دەتوانین لایانبدەین و له حاڵ و بازاری قه‌ڵه‌م و نووسین و کتێبی کوردی بڕوانین.\nکەس هەیە بپرسێ: ئه‌م هەموو به ڕادان نووسین و به ڕادان بڵاوکردنه‌وه و به ڕادان وه‌حه‌واخستن و بە ڕادان وەحەواکه‌وتن و که‌س له‌که‌س حاڵی نه‌بوون و به هه‌ڵه جووتباقیه‌بوون و به هه‌ڵه دژ به یه‌کبوونه، لەم حوجرەدا که‌ی ته‌واو ده‌بێ؟ چی نووسین و چی گوتن و چی وه‌عزدان و چیه‌کانی دی.. که‌ی ده‌بن به: چۆن نووسین و چۆن گوتن و چۆن وێناکردن؟\nبه‌ڵێێێێێێێ! (مەلا شوکر گوتەنی)\nرۆمانی زل و کتێبی ئه‌ستووری وامان هه‌ن، ملی گا دەپەڕێنن. لێ هەر ئەم کتێبە ملپەڕانە، ته‌نانه‌ت لاپه‌ڕه‌یه‌کیشیان گه‌ر پێنووسەکەتیان لێ نەکەیتە بولدۆزەر و ڕێگای به‌رچاو و زەینتی بۆ خۆش نه‌که‌یت و ئاره‌قه‌ی شین و مۆر ده‌رنه‌که‌یت و خۆت تووشی قوززەلقورت نەکەیت، بۆت ناخوێنرێنه‌وه. هەر ئەم بەناو کتێبانە، ئەگەر خۆت داوی فەنتازیای خۆتی بۆ بەر نەدەیت و لە خورتوخۆڕاییەوە هەڵینەفڕێنیت، تۆی بەستەزمان نا، شەیتانیش نازانێت مه‌به‌ستی نووسه‌ر چی بووه لە نووسینەکەیدا.\nکێشه‌که‌یش، هیچ کێشه‌ی بۆچوون و بیر و ئایدیا و تێڕوانین و ته‌فه‌لسوف نییه. نەخێر! زمانی هه‌ڵه و ڕێنووسی په‌ڵه و دیالۆگی تەتەڵە و مۆنۆلۆگی هه‌رزه‌کارفریودەر و هه‌رزان (که له ده‌م و کاوێژ و که‌سایه‌تیی که‌س و وەگێڕ و بنووسه‌کانی ناو نووسینەکان ناوه‌شێنه‌وه) ئه‌ده‌بی ئێمەی به‌رەو ئاقاری بێ ئەدەبییەک بردووە کە ئەمرۆ بەداخەوە، پێی دەگوترێ ئەدەبی کوردی. کەس نییە هەستێتە سەرپێ و دەنگ هەڵبڕێ: ئەرێ ئەم هەموو ناوی گران و گوندی وێران و قازی بازاری له پشت ملی یه‌کتردان و نان به قه‌رزدان و وشە‌فڕکێنه‌ی نێو گرووپه به‌ناو فیکریی و ئه‌ده‌بییه‌کان، بەرەو کوێمان دەبەن؟\nبا درۆ له‌گه‌ڵ یه‌کتردا نه‌که‌ین! ئه‌م ده‌هۆڵه، دەمێکە، سه‌د مخابن، له دووریشه‌وه ده‌نگی ناخۆش و ناقۆڵایە!\nله‌م بیست ساڵه‌ی دواییدا که وشه‌ی کوردی (به‌ناو) ئازادتر کراوه و بەرداشی میدیای حیزبەکان و سیاسه‌تەکان و مه‌سڵه‌تی کەس و ناکەسانی پێ گه‌ڕاوه، هەزاران کتێب و گۆڤار و نامیلکه و ڕۆمان و دیوانی خستۆتە به‌ر ده‌ست و چاومان. هێندێک له‌و کتێب و به‌رهه‌مە بەستەزمانانه هەر بە گۆترە و لە قودرەتی قادرەوە خه‌ڵات کراون و نازناوی سه‌یروسەمەرەشیان پێ ڕه‌وا بینراوه. که‌چی تاقه به‌رهه‌مێک له‌و هه‌موو زۆرە، نه‌ک له جیهانی دووری ده‌ره‌وه، ته‌نانه‌ت له گۆڕه‌پانی ئه‌ده‌بی وڵاتانی دراوسێشدا بۆرە ده‌نگێکیان نه‌داوه‌ته‌وه.\nهه‌ڵبه‌ت، ئەوەمان لە بیر نەچێت کە: ئێمه گه‌لێکی گه‌لێک لێقه‌وماو و خاوه‌ن پشوو و به که‌م ڕازین.\nدڵمان گەلێک جار به‌وه خۆش بووه که چه‌ند به‌رهه‌مێکمان وه‌رگێڕدراونه‌ته سه‌ر زمانه‌کانی تر و لە پشت بەرگی کتێبە ئەستوورەکانمان درۆی زل زلیش دەنووسینەوە کە گوایە فڵانەکەس فەرموویەتی: “ئەگەر دە ڕۆمانی گەورەی جیهان دەستنیشان بکەم، چواریان هی فڵانە کەسە؟!” ئێمە داوێک دەنێینەوە تا خۆمانی پێ نێچیر بکەین و ناهێڵین بیرمان بۆ ئەوە بچێت، کە ئەگەر ئەم قسانە ڕاستن، دەبێ ئەو زاتە، چوار بەرهەمەکەی ئێمەی بەستەزمانی بە چ زمانێک خوێندبێتەوە؟ عەرزمان لە ژێر پێدایە و خۆمان گەزمان لە خۆمان شاردۆتەوە.\nبیریش قه‌ت له‌وه نا‌کەینە‌وه، کە بزانین به‌رهه‌مه‌کانمان له زمانی دووهەمدا، چ سه‌رنجێکی لای چ که‌سانێک ڕاکیشاوه.\nجه‌نابتان گاڵته ده‌فه‌رموون. رۆمانی فه‌لسه‌فی ئه‌و کتێبه ئه‌ستووره نییه که له فه‌لسه‌فه ده‌دوێ و پاڵه‌وانه‌کانی به زمانی یاجووج و ماجووجەکان ده‌فه‌لسه‌فێنن.\nجه‌نابتان گاڵته ده‌فه‌رموون. شیعری ئاشقانه ئه‌و شیعره نییه پڕ بێ له وشه‌ی گوڵ و ئه‌شق و ئازیز و ماچ و تاسه و دایه‌گیان من غه‌ریبم.\nجه‌نابتان گاڵته ده‌فه‌رموون. شیعری ئیرۆتیک ئه‌و شیعره نییه که ڕووبار و ئه‌شکه‌وت و دره‌خت و ئافره‌ت و گێزەر و باینجان و ڕووبار، هه‌ر له خۆڕا، مه‌مکیان ده‌ر ده‌خه‌ن و ڕووت ده‌بنه‌وه.\nجه‌نابتان گاڵته ده‌فه‌رموون، که شوێنی نوخته و ویرگوڵ و ته‌نانه‌ت وشه‌ش له ڕسته‌دا نازانیت و پێت وایه بۆ خه‌ڵکی نووخبه دەنووسیت.\nجه‌نابتان گاڵته ده‌فه‌رموون. نووخبه، ئه‌گه‌ر نووخبه بێ، له خوێندنه‌وه‌شدا نووخبه‌یه نەک لە کاوێژدا.\nجه‌نابتان گاڵته ده‌فه‌رموون، که براده‌رێکی خۆت ده‌که‌یته عه‌فلاتوون تاکو خۆت ببیت به سوکرات.\nجه‌نابتان گاڵته ده‌فه‌رموون، که ده‌توانن جۆرێک بنووسن که شه‌یتانیش لێی حاڵی نه‌بێ.\nجه‌نابتان گاڵته ده‌فه‌رموون که پێتان وایه: فیکر و فه‌لسه‌فه و ئه‌ده‌ب و حیکمه‌ت، زمانیان تێدا گرینگ نییه.\nبمبەخشن، بەڵام ئه‌و شتەی زمانی تێدا گرنگ نییه، ڕێک ئەو زوڕنایەیە کە جەنابتان دەیژەنن!\nجه‌نابتان گاڵته ده‌فه‌رموون!\nPrevious رۆژئاوا هەنگاو بە هەنگاو لە ئازاری نزیک دەبێتەوە/ Rojava is going to be totally free\nNext Stop violence against women


(ئایدۆلۆجیا ، مەبادئ ، بەرژەوەندیی) ڕەهەندەکانی هەڵوێست وەرگرتن\nلە ئەنجامی چاودێری و تێبینیم لەسەر هەڵوێستەکان بەرامبەر هەوڵی کودەتا سەربازیەکەی تورکیا، گەیشتمە ئەو ئەنجامەی کە هەڵوێستەکان هەندێکیان لەڕەهەندی ئایدۆڵۆجی و حیزبی سەرچاوە دەگرن و هەندێکی لە ڕەهەندی فیکری و مەبدەئی و بەشێکیشی لەڕەهەندی بەرژەوەندی وبراگماتیەوە سەرچاوە دەگرێت ..\nبەڕای بەندە هەڵوێستەکان لە ئاست ئەو ڕووداوە ، لە هەرێمی کوردستان زیاتر ڕەهەندی ئایدۆلۆجی و حیزبی وەرگرتبوو.. خەڵکانێک بەحوکمی پاشخانە فیکریە چەپەکەیان ، یاخود دابەشبونە حیزبیەکەیان ،پێیان خۆشبوو ئەوکودەتایە سەرکەوێ وکۆتایی بەحوکمی شەرعی ئاکپارتی وئۆردوگانی پاشخان ئیسلامی بهێنێت.. خەڵکانێکیش بەپێچەوانەوە خۆشحاڵ بوون بەشکستی کودەتاکە؛ زیاتریش هەر لەبەر ڕەهەندە ئایدۆڵۆجیەکە . ئەمەلەکاتێکدا کە لۆجیک وادەخوازێ ئەم کەسو گروپ و لایەنانە ،یان لە ڕوانگەی مەبدەئیی داکۆکیکردن لە بنەما دیموکراسی و دەستوری و شەرعیەکانەوە ، هەڵوێست وەرگرن ؛ یان لە ڕوانگەیەکی پراگماتیانەی بەرژەوەندخوازیانەی نەتەوەییەوە، هەڵوێستەکانیان دەربڕن..\nبۆنموونە ئەسڵ وایە نوخبەی ڕۆشنبیرو ئەهلی فیکرو مەعریفە ، پێش هەموو شتێک لەڕوانگەیەکی مەبدەئی و قەناعەتێکی فیکریەوە ، لێکدانەوە بۆ ڕوداوێکی وەک ئەو کودەتایە بکەن ، بەو ئیعتیبارەی کەکودەتای سەربازیی بەرلەهەرشتێک هەڕەشەو مەترسیە بۆ سەر بنەماکانی دیموکراسیەت و ئازادی و مافی مرۆڤ هتد..\nلەهەمانکاتدا چاوەڕوان دەکرا کە نوخبەی سیاسی و لایەنە سیاسیەکان ،لەڕوانگەی خوێندنەوەیان بۆ بەرژەوەندیە نزیکو دوورەکانی کوردانی باکورو هەرێمی کوردستان ، لەم کودەتایە بڕوانن و هەڵوێست وەرگرن و پێش هەڵوێست وەرگرتن لەخۆیان بپرسن ،ئایا ئەم جۆرە کودەتایە ئەگەر سەربگرێ، تاچەند لەبەرژەوەندی کورد دایە ؟ نەک پاشخانی ئایدۆڵۆجی و حیزبی ، کەهەموو کەسێکی ڕۆشنبیرو بە ئاگا دەزانێت ، بیرکردنەوەی ئایدۆڵۆجیانە زۆرجار مرۆڤ تووشی دەمارگیریی دەکات ، دەمارگیرییش بەرچاوی مرۆڤ تاریک دەکات ،ئەگەر نەڵێم کوێری دەکات ..\nئاخر ناکرێ کەسان و حزبانێک هەبن ئەم دوو ڕەهەندو بنەمایە ـ مەبدەئو بەرژەوەندیەکان ـ وەلاوە بنێن و بۆ هەڵوێست وەرگرتن ، تەنها سۆزی ئایدۆلۆجی پاڵنەریان بێت . ناکرێ تۆ لەهەرێمی کوردستان کەسێکی دیموکراتخواز بی و داکۆکی لە شەرعیەتی پەرلەمانی و دەنگی گەل بکەی ، کەچی لە (تورکیا) یاخود لە(میسر) پشتگیریی لە کودەتای سەربازی وحوکمی جەنەڕاڵەکان بکەی! ئەمە ئیزدواجیەتە لەبیرکردنەوەو لە هەڵوێست ، ڕەفتاری ( بانێکەو دووهەوا) مان بیردەخاتەوە..<br>\nبیگومان ئەگەر ئەم قسەیە بۆ عەلمانیەکان ڕاست بێت ، ئەوە بۆ ئیسلامیەکانیش هەر ڕاستە و دواجار بۆهەڵوێست وەرگرتن پێویستە ( مە بدەئیانە وبراگماتیانەی دوور)بیربکەنەوە، نەک ئایدۆڵۆجیانە و حیزبیانە..


زانکۆی ڕاپەڕین - وەزارەتی خوێندنی باڵا یەکەمین گروپی کاندیدە سەرکەوتوەکانی سکۆلەرشیپی هەنگاریا ڕادەگەێنێ\nبڵاوکراوەتەوە لە 18 حوزەیران 2017 . سەردانەكان: 630\nدوای ئەوەی وەزارەتی خوێندنی باڵا و توێژینەوەی زانستی له چوارچێوه‌ی ڕێكکه‌وتنامه‌ی لەگەڵ وه‌زاره‌تی توانسته مرۆییه‌كانی هه‌نگاریاسی (١٠ ماستەر و ٢٠ دکتۆرا) سکۆلەرشیپی خوێندنی باڵا بۆ فێرخوازان و هاوڵاتیانی هەرێمی کوردستان ڕاگەیاند، ژمارەیەکی زۆری فێرخواز داواکاریان پێشکەشکرد، لە ئەنجامدا دوای وەرگرتنی سەرجەم دۆکیومێنت و پرۆسێسکردنی دۆکیومێنتەکان لە ڕێگەی کۆمیتەیەکی تایبەت،لیستی کاندیدە ڕەسەنەکان لەلایەن وەزارەتی خوێندنی باڵا و توێژینەوەی زانستی ڕاگەیندراو، لیستی ناوەکان ڕەوانەی حکومەتی هەنگاریا کرا بۆ ئەوەی وەک کاندیدی کۆتایی لەلایەن حکومەتی هەنگاریا پەسند بکرێن و وەربگیرێن.\nوەرگرتنی ئەو گروپەش لە ئەنجامی تاقیکردنەوەی وەرگرتنی سەرەتایی و، لەبەرچاوگرتنی توانایی وەرگرتنی زانکۆ پەیوەندیدارەکان، دامەزراوەی(Tempus Public Foundation)ی هەنگاری بڕیاری لەسەر داوە و، بۆیە وەزارەتەکەمان ئاگاداری ئەو کاندیدانە دەکات، کە ناویان لەو دو لیستەدا هاوپێچە لە ڕێگەی جێبەجێکردنی پەسندکردنی سکۆلەرشیپەکە کارەکانیان تەواو بکەن، هەروەک ئەوانەشی کە بەمەرج وەرگیراون، دەبێ سەرجەم دوکیومێنتەکانیان لە ڕێگەی(Chronos Online System)پێشکەش بەلایەنی پەیوەندیدار بکەن، بۆ ئەوەی بەتەواوەتی سکۆلەرشیپەکانیان پەسند بکرێ و وەربگیرێن، تەنانەت ئەگەر پێشتریش لە ڕێگەی ئیمێل ڕەوانەیان کردبێت.\n1. دواین ڕێکەوت بۆ ڕایکردنی پرۆسە کارگێڕییەکانی کاندیدە سەرکەوتوەکان (٢٠١٧/٨/١) دەبێت، بە پێچەوانەوە بێبەش دەبن لە بەدەست هێنانی ئەم سکۆلەرشیپە.\n2. بۆ زانیاری و وردەکاری زیاتر، تکایەکلیک لەسەر ئەم بەستەرە بکەبۆ ڕایکردنی کارەکان.\n5. دوای بەدەستهێنانی(Decision of Admission)بەڵگەنامەی پەسندکردن لە لایەن زانکۆی خانەخوێ لە وڵاتی هەنگاریا پێویستە کاندید سەردانی بەڕێوەبەرایەتی نێرداوان لە دیوانی وەزارەتەکەمان بکات بۆ پرۆسێسکردنی مامەڵەی مۆڵەتی خویندن، هەروەک سەردانی بەڕێوەبەرایەتی نێردراوان و پەیوەندییە ڕۆشنبیرییەکان و تەنیسق بکات بۆ بەدەستهێنانی پشتگیری تایبەت بە بەدەستهێنانی ڤیزەی وڵاتی هەنگاریا.\nلە هەمان کاتدا وەزارەتی خوێندنی باڵا و توێژینەوەی زانستی ئاگاداری خوازیارانی ئەم سکۆلەرشیپە دەکات، لە ناوەڕاستی مانگی داهاتو گروپی دوەمی کاندیدەکان لەلایەن دامەزراوەی(Tempus Public Foundation)ی هەنگاری پەسند بکرێ و، دواتریش لەلایەن وەزارەتەکەمانەوە لیستی ناوی کاندیدەکان بڵاو بکرێتەوە بۆ ئەوەی کارەکانیان ڕایی بکەن.\nکلیکلێرە بکە بۆ بینینى لیستى ناوى کاندیدە پەسندکراوەکانلەلایەن وڵاتى هەنگاریا بۆ خوێندنى باڵا/ ماستەر\nکلیکلێرە بکە بۆ بینینى گروپى یەکەمى لیستى ناوى کاندیدە پەسندکراوەکانلەلایەن وڵاتى هەنگاریا بۆ خوێندنى باڵا/ دکتۆرا\nوه‌زاره‌تی خوێندنی باڵا ٣٠ سکۆلەرشیپ بۆ خوێندنی باڵا له هه‌نگاریا ڕاده‌گه‌ێنێت\nمەراسیمی پێشوازی بۆ خوێندکارانی قۆناغی یەکەمی کۆلێژی زانست بەڕێوەچوو\nدوو توێژینەوەی مامۆستایەکی زانکۆی راپەڕین لەگۆڤارێکی نێودەوڵەتی بڵاودەکرێنەوە\nوێرکشۆپێک دەربارەی پرۆگرامی خوێندنی زمانی ئینگلیزی لە قوتابخانەکاندا ئەنجامدرا\nخەڵات بەخشرا بە سێ خوێندکاری یەکەمی سەر ئاستی زانکۆ\nزانکۆی راپەڕین، ئەنجامی ماستەر و دکتۆرا رادەگەیەنێت\nئەنجامی بەرایی ماستەر


قه‌ره‌ته‌په نزیککه‌ووتنه‌وه‌یه له داگیرکاری کوردستان – Denegkan\nbyفه‌ره‌یدون\tAugust 31, 2008\tگشتی\nفه‌ره‌یدون حه‌مه‌ڕه‌شید – سویسرا\nقه‌ره‌ته‌په چه‌نده بۆ کوردستان پێگه‌یه‌کی بچووکه له‌ڕووی ئیداری وداهات وڕێژه‌ی دانیشتوان .به‌ڵام له‌ڕووی پێگه‌ی جیوگرافیای سیاسییه‌وه قه‌ره‌ته‌په ده‌کرێت بکرێته سه‌نگی ده‌سه‌ڵات وقه‌ڵمه‌ڕه‌وی بۆده‌سه‌ڵاتی کوردی،لێسه‌نده‌نه‌وه‌ی قه‌ره‌ته‌په له‌هێزی پێشمه‌رگه‌و خۆنمایشکردنی سوپای عێراقی له‌وناچه‌یه ده‌کرێت بکرێته ئه‌ومه‌ترسی یه‌ی که‌له‌ئه‌مڕۆ به‌دواوه هه‌نگاوبه‌هه‌نگاو شه‌ریکایه‌تیمان له‌گه‌ڵ ئه‌وعێراقه‌ی مه‌به‌ستمانبێت تێایدا به‌مافه‌کانی خۆمان بگه‌ین،به‌ره‌وکۆتایی بوون بڕوات.؛\nله‌کاتێکدا ئێمه‌هه‌مووکاتێک ئه‌وه‌به‌گوێی میله‌ته‌که‌ی خۆمان ده‌ده‌ین که‌له‌گه‌ڵ به‌غدا هاوکۆین له‌ده‌سه‌ڵات وپۆستی باڵاو ده‌ستووری ووڵات، ئیدی مانای چی ده‌بێت حکومه‌تی نوری مالیکی به‌په‌رۆشیه‌وه‌کار له‌سه‌رچۆڵکردنی قه‌ره‌ته‌په‌وکشانه‌وه‌ی هێزی پێشمه‌رگه‌ده‌کات.مانای چی له‌عێراقێکدا که‌ڕووبه‌ڕه‌که‌ی 437،072 کیلۆمه‌تر چوارگۆشه‌یه،عێراق ڕووبه‌ڕووه له‌گه‌ڵ ده‌یان کێشه‌ی سیاسی و ئه‌منی،حکومه‌تی نوری مالیکی بۆی گرنگه سوپای عێراق له‌قه‌ره‌ته‌په جێگیربکات.؛\nکاتێک گوێمان له‌بانگه‌وازوهاواری هێزی پێشمه‌رگه‌بوو له‌گه‌رمیان،که‌ده‌یان گووت تاله‌سه‌رۆکایه‌تی هه‌رێم وسه‌رۆکایه‌تی هێزه‌چه‌کداره‌کانه‌وه فه‌رمانیان پێ نه‌گات سه‌نگه‌ره‌کان بۆسوپای عێراق چۆڵ ناکرێت.هه‌واڵی په‌یامێک بوو که‌هێشتا ڕۆحی پێشمه‌رگانه بوونی ماوه ،سه‌ره‌ڕای ئه‌وه‌ی پێشمه‌رگه له‌وسه‌نگه‌ره‌ی که‌ئه‌وه په‌یامه‌که‌یان بوو موچه‌که‌ی ته‌نها به‌شی کرێی خانووه‌که‌ی ده‌کات و ناکات. به‌ڵام بینیمان وبیستمان که‌دوای وه‌فدێکی کوردی بۆبه‌غدا،له‌سه‌رده‌ستی وه‌فی کوردی له‌سه‌ربانگه‌وازی ده‌سه‌ڵاتی کوردی پاشه‌کشه‌به‌لیوای 34 ی هێزی پێشمه‌رگه‌کرا،ئه‌م باسه تائێره ئه‌وه‌ی لێده‌خوێنرێته‌وه که‌کورد له‌به‌غدا له‌ژێرفشاردایه بۆبچووک بوونه‌وه‌ی زیاتر له‌قه‌باره‌ی خۆی و دواکاری خۆی.؛\nجارێکی ترڕۆژی22/08/2008 هه‌واڵه‌کان ئه‌وه‌یان بڵاوکرده‌وه که‌سوپای عێراق ئاڵای کوردستان وپارته‌کوردیه‌کانی له‌قه‌ره‌ته‌په هێناوه‌ته خواره‌وه وداوای چۆڵکردنی باره‌گای پارته‌کوردیه‌کانی کردووه،ئه‌م هه‌وڵه‌ی سوپای عێراق ده‌سپێک وسه‌ره‌تای ئه‌وهه‌وڵانه‌یه که‌سوپای عێراق دیه‌وێت جارێکیتر وێنه‌ی خۆی بکاته‌وه به‌سوپادڕنده‌که‌ی به‌عس..6 ی کانوونی دووه‌می1921 سوپای عێراق هاته درووستبوون هه‌ردوای چه‌ندساڵی کورت سه‌ڕه‌ڕای بوونی جبه‌خانه‌ی لۆجسستی ساده‌و ته‌کنیکی ساده له‌ساڵی 1933 بۆیه‌که‌م جارکه‌وته‌قڕکردنی ئاشوریه‌کان  له‌ده‌ورووبه‌ری شاری موسڵ. له‌به‌رامبه‌رسه‌رهه‌ڵدانی شیعه‌له‌باشوور ساڵی 1991 هه‌ڵی کوتایه‌سه‌رمه‌زاره‌کانی علی وحه‌سه‌ن وحسه‌ین،تێکدان و شکانی گومبه‌زومناره‌کانی کرده‌چالاکی بۆسوپای عێراق،هه‌رئه‌وسوپایه‌یه که‌شه‌ڕی چه‌ندساڵه‌ی ئێران و داگیرکردنی کوه‌یتی سه‌پاند.؛\nبۆخه‌ڵکی کوردستان مێژووی سوپای عێراق وکرده‌وئۆپراسێۆنه‌کانی،نه‌ڕه‌ی ده‌بابه‌وماشێنه‌زه‌به‌لاحه‌کانی سه‌ربازی ئه‌وسوپایه هه‌موومانی له‌ناوبێشکه‌ی منداڵی وساوایی بوونماندا گریاندووه،ژیانی ئابوری و کۆمه‌ڵایه‌تی وسیاسی هه‌مووخه‌ڵکی کوردستانی بۆچه‌ند ده‌یه‌ی داهاتووش شپرزه‌کردووه.؛\nکه‌واته ده‌خاله‌تکردن له‌قه‌ره‌ته‌په،پاشه‌کشه‌کردن به‌هێزی پێشمه‌رگه ،داگرتنی ئاڵای کوردستان و ئاڵای حیزبه‌کوردییه‌کان له‌ناوچه‌یه‌ک که قوڵایی ستراتیژه بۆکوردستان،مه‌ترسی ودڵه‌ڕاوکێی گه‌وره‌یه له‌خۆپڕچه‌ککردنه‌وه‌ی سوپایه‌ک .کورد له‌ماده‌ی سه‌دوچله‌وه تاوه‌کوو پاشه‌کشه‌به هێزی پێشمه‌رگه له‌قه‌ره‌ته‌په له‌به‌رده‌م ئه‌زموونی ده‌ستخه‌ڕۆیی زیاتر وبێ به‌ڵێنی به‌غدایه. کوده‌تاپه‌رله‌مانیه‌که‌ی 22 ی ته‌موز و جموجوڵه سه‌ربازیه کانی عێراق به‌ناوی مژده‌گه‌لی خێر به‌شێکه له‌ده‌رکه‌ووتنی تارمایی پیلان و ئه‌جێنده‌ی نوێ و مامه‌ڵه‌ی نوێی حکومه‌تی عێراق له‌گه‌ڵ خه‌ڵکی کوردستان،له‌هاوته‌ریبی ئه‌م تارمایی یه هه‌ستیاره‌دا ناکرێت له جمووجوڵه‌کانی ووڵاتانی ئیقلیمی وکۆبوونه‌وه‌وسه‌ردانه‌کانی سه‌رانی تورکیاوئێران وسوریا بۆلای یه‌کترغافڵگیربین.بێگومان پرسی که‌رکوک وچاره‌نووسی پێشمه‌رگه، که‌مکردنه‌وه‌ی ده‌سه‌ڵاته‌کانی کورد له‌ناوه‌ند به‌شێکبن له‌خواست وئه‌جندای کۆبوونه‌وه‌کانی ئه‌م ماوه‌ی سه‌رانی ووڵاتانی ناوچه‌یی،سه‌ره‌ڕای ئه‌وه‌ی مه‌نتقی شه‌ڕوپه‌رچه‌کرداری چه‌ک له‌قازانجی خه‌ڵکی کوردستاندا نیه،به‌ڵام به‌رگریکاری و ملنه‌دانی زیاتری هێزی پێشمه‌رگه به‌مه‌رام ونیازخراپی ده‌کرێت له‌ئاماده‌باشیدابێت.سوربوونی به‌غدا ش به‌نمایشی سه‌ربازی و به‌کارهێنانی سه‌نگی سه‌ربازی له‌م مانۆڕانه‌دا دوورخستنه‌وه‌ی موتمانه‌و ئاڵۆزکردنی دۆخه‌سیاسیه‌که‌یه که‌به‌رهه‌می خێروخۆشی بۆهیچ لایه‌ن وپێکهاته‌یه‌کی ناوعێراق پێ نیه.،کورد چ له‌به‌غدا و چ له‌ناوه‌وه‌ی کوردستانیش له‌گه‌ڵ ئه‌م خۆنمایشکردنه‌ی سوپای عێراق ده‌کرێت به‌هه‌ستیارییه‌وه مامه‌ڵه وهه‌ڵوێسی لۆژیکی بگرێت.بۆ زیاتر خۆسه‌پاندن و نمایشکاریه زیاده‌ڕۆییه‌کانی سوپای عێراق پێویستی به‌ئیست وستۆپکردنی پراکتیک هه‌یه له‌ناوه‌ند،چوون دووباره‌بوونه‌وه‌ی ئه‌زموونی قره‌ته‌په به‌سه‌رخه‌ڵکی کوردستاندا نزیککه‌ووتنه‌وه‌یه له‌کۆتایهاتن به‌و به‌رژه‌وه‌ندیانه‌ی کوردله‌عێراقی نوێدا بانگه‌شه‌ی بۆده‌کات.؛\nPrevious شكستی سیاسەتی تەوافق و پێگەی سیاسیی داهاتووی كورد\nNext له‌ده‌ست ئیسلام رووناکبیران له تورکیا راده‌که‌ن!


لێم پرسی: ژیان له گوند خۆشتره یان له شار؟ گووتی: نا وه‌ڵا له گوند خۆشتره، هه‌وای سازگاره، دڵكراوه‌یی‌و، گیانی هاریكاری‌و، میوانداری‌و، دینداری‌و... هه‌موو شتێكی جوانی لێیه، به‌ڵام به حكومه‌ت‌و رۆشنبیر‌و مه‌لایانه‌وه هه‌موویان دوژمنی گوند‌و گوندنشینانن، كه باسی مه‌لای كرد، له‌سه‌ر حكومه‌ت‌و رۆشنبیران نه‌ڕۆییشتم، لێم پرسی: بۆچی مامۆستایانی ئایینی دژی گوندن، وه‌ڵامی دامه‌وه، به‌داخه‌وه وتاربێژه‌كانمان، كه باسی كه‌سێكی نه‌فام بكه‌ن، ده‌ڵێن: (ده‌رێی شوانه، خۆ شوان نییه، وكی شوانان بوو)،\nبه‌بێ ئه‌وه‌ی هه‌ست به‌خۆیان بكه‌ن هه‌ستی شوان‌و خاوه‌ن مه‌ڕو ماراتی بریندار ده‌كه‌ن، وامان لێده‌كه‌ن كاری شینایی چه‌قاندن‌و بیستان‌و به‌خێوكردنی مه‌ڕ‌و ماڵات له‌به‌ر چاومان ناشیرین بكه‌ن، چونكه ئه‌وه خاوه‌نی ئه‌و سه‌رمایه نه‌ته‌وه‌یی‌و نیشتیمانی‌و بێ منه‌ته بیت، دواكه‌وتووه، پێشكه‌وتوو ئه‌وه‌یه: ماری له شاری بیت، له دائیره‌یه‌ك دابمه‌زرێت.\nئینجا له‌سه‌ری رۆییشت... باشه خۆ پێغه‌مبه‌ری خوا شوانه‌تی كردووه، هه‌موو پێغه‌مبه‌ران شوانه‌تیان كردووه، ئیدی بۆ ده‌بێ ئه‌و پیشه سه‌ربه‌رزه به چاوی سووك ته‌ماشا بكرێت!.\nئه‌و قسانه هی كوڕه گه‌نجێك بوو له‌به‌ر ده‌رگای عیاده‌یه‌كی پزیشكی بۆی كردم، منیش وه‌عدم دا وه‌كو خۆی بڵاوی بكه‌مه‌وه، بۆ ئه‌وه‌ی هه‌م رۆشنبیران‌و هه‌م مامۆستایانی ئایینی به وریایی مامه‌ڵه له‌گه‌ڵ وته‌كانیاندا بكه‌ن.\nئه‌م بابه‌ته له ژماره (78)ی گۆڤاری په‌یامی زانایان بڵاوكراوه‌ته‌وه.


سیاسەت لەرێی عەقڵەوە\nگریمان دەماری ملەكان بە چەند دروشم وگۆرانییەك ئەستوربوو ،لە ١٦ئۆكتۆبەر دەستكرا بەشەڕ لەگەڵ حكومەتی عێراقیدا ،ئێمەش هیچمان نیە تەنها چەكە ئاساییەكان و چەند هەزار پێشمەرگەیەك و لەگەڵ كۆمەڵی گۆرانی حەماسیی. ،ئێران و توركیا وئەمەریكا و دونیاش لەپشتمان نین،عێراقیش وەك خاوەن وڵات پشتگەرمە، ئێمەش گیڤبوینەتەوە بە سرودی هۆكاكی پێشمەرگە وبڕون بڕۆن و گۆرانییەكانی شڤان حەماسی فڕاندوین ،چیمان دەچنییەوە ؟شارێكی وێران و دەیان هەزار شەهید وكۆتایی دیمەنی چەندین ناوچە و شار.\nئەگەر حەماس و گرژبونی دەمار لە شانزەی ئۆكتۆبەر بەسەر بیركردنەوەی هێمندا زاڵبوایە چی رویدەدا؟هەزارەها ئاوارە و وێرانكردنی چەندین ناوچە وگەڕەك و بێ باوكبوونی هەزارەها منداڵ بێ هۆ. كەواتە شانزەی ئۆكتۆبەر بڕیارێكی دروستبوو بۆ دورخستنەوەی شەڕێكی بێ بەرامبەر،شەڕێك سەد لەهەزار دڵنیابن كورد نەك دۆڕاودەبوو بەڵكو بەتەواوەتی تێكدەشكا ،رەنگە راسترین بڕیار شانزەی ئۆكتۆبەر درا شارێك نەكرا بە قوربانی دروشم وگرژبوونەوە و گیڤبوونەوە.\nهەمان چیرۆك لە سوریا رویدا ،شەڕكردن لەگەڵ زەبەلاحەكەی ناتوئاسان نییە ،شەڕكردن لەگەڵیدا واتا دۆڕاندن و وێرانبوونی هەموو ناوچەكانە ،دەكرێت شەڕ بەردەوامبێت ، دەكرێت ئەوانیش چەندان بەرگری ئازایانە پێشكەش بكەن ،فلیمی خەیاڵی ئاسا روبەرووی دوژمنەكانیان ببنەوە ،بەڵام بونی فرۆكە وچەكی قورس وچاوداخستنی وڵاتان لەسەربنەمای بەرژەوەندیی، رۆژئاوا دەكاتە گومێكی خوێن ، ئەوەی زەرمەنددەبێت تەنها كوردە وتەواو .\nلەوسەریشەوە توركیا هەربراوەیەن چونكە هێز وتوانا و دەوڵەتە ،بۆیە ئەوەی لەویشكرا هەنگاوێكی نیشتیمانی بوو، پەنابردنە بەر دوژمنی دوژمنەكەم دۆستمە قۆناغێكی نوێیە بۆ سیاسەتكردن كە لەپێناو وێران نەبوون رێگایەكی تر هەڵدەبژێریت .\nبا ئەم چیرۆكە بگێرمەوە(جیهان سادات خێزانی سەرۆكی پێشوتری میسر لە یاداشتەكانیدا باس لە سادات دەكات ،ئەو ساداتەی كە وەك ناسڕ تەنها قسەی گەورەی نەدەكرد بەڵكوشەڕی لە ئیسرائیلیش بردوە ودوایش چوو بۆ تەلئەبیب وئاشتیش لەگەڵدا كردن،لەیاداشتەكاندا دەڵێت:بەساداتم وت تۆ بەخیانەتكار ناوت دەچێتە مێژووە ،ئەویش بەزەردەخەنەیەك پێی وتم :بەڵام گرەو لەسەر دۆڕانی گەورەناكەم) ئەوەی سادات كردی هەنگاوێكی تازەبوو لە سیاسەتكردن پەنابردنە بەر دوستایەتی دوژمن بۆ ئەوەی نەكەویتە زەلكاوی دەرنەچونەوە ، لەكاتێكدا دەشزانیت دوژمنت لە هەموو رویەكەوە دەتوانی گیمی كوتایی یارییەكەت لێبەرێتەوە.\nئەوەی لەرۆژائاوا رویدا وئەوەی لەشانزەی ئۆكتوبەر رویدا بیركردنەوەیەكی دروستبوو لە سیاسەتكردن ،بیركردنەوەی زیرەكانەبوو لەوەی شەڕێك ناكەم دۆڕاو هەرخۆمم ،شەڕێك تەنها جەستە ساردبووەكان زیاددەكات ولەبەرامبەردا نەیارەكان هەربەهێزن ،ئەوەلەخەیاڵی شاعێرەكاندا هەیە مەڵێن دوژمن بەهێزە تۆپ وتەیارەی هەیە ، بەڵام لەواقعیدا تۆپ وتەیارەكان ماڵەكان وێراندەكات ئێمەش بە دەستبەتاڵی دێنە دەرەوە(حەماسی شاعیرەكان ،ژیانی كوردانی زۆرجار تەفروتونا كرد).\nبەڵام پرسیارەكە ئەوەیە:بۆ واتەفسیری شانزەی ئۆكتوبەر كرا كە خیانەتە ؟وەڵامێكی ئاسان لەبەرئەوەی ئەو تەوژمە توندەی ناوی حەماسی كوردایەتییە ناهێڵێت هیچ رەهەندێك بەجوانی ببنرێت ،دروشمە ساختەكان و فرۆشتنەوەی هەڵویستە بێ بنەماكان سەری لەهەموو هێزە سیاسییەكان تێكداوە ،لەسەروو ئەمانەشەوە سیاسەتكردن بە پێی فەیسبوك ئەوەندەی تردۆخەكەی ئاڵۆسكاندوە ،شەرم نییە ئەگەر سەركردایەتی یەكێتی بەمشێوەیە تەعبیر لەشانزەی ئۆكتوبەر بكات ،تەعبیرێك گوزارشت لە هەموو راستییەكان بكات ،بەڵام كێشەسەرەكی یەكێتی بەدرێژایی مێژوو ئەوەیە كە هەندێك جار خۆڵ بە حسابی ئاڵتون بە خەڵك دەفرۆشن و هەندێكجاریش ئاڵتون بە حسابی خۆڵ ساخدەكەنەوە.\nلەرۆژئاوا بویرانە باسی رێكەوتن و وێراننەكردنی وڵاتێكیان كرد ،بۆیە سەركردایەتی یەكێتیش بوێربن بڵێن :بەڵێ شارێكمان بەهۆی رێكەوتنێكەوە لە روخاندنی سەرەتاسەری پاراست.\nئایا دەتوانن ئەمە بڵێن؟


تەقینەوەی 3 ئۆتۆمبیلی بۆمبڕێژکراو لە گۆگجەلی موسڵ کوژرانی 23 کەسی لێدەکەوێتەوە\nکاربەدەسـتانی لەشکری عێراق دەڵێن ئەمڕۆ پـێنجشەممە 3 ئۆتۆمبیلی بۆمبڕێژکراو لە ناوچەی گۆگجەلی ڕۆژهەڵاتی شاری موسڵ تەقیونەتەوە و لە ئاکامدا بە لایەنی کەم 15 کەسی سیڤیل و 8 پـۆلیس کوژراون.\nگوتەبێژێـکی لەشکری گوتی ئامانجی تەقینەوەکان بازاڕێـکی ناوچەکە بووە کە لەم دوایـیانەدا لە دەسـتی داعش ڕزگارکراوە.\nلەوەتای هێزەکانی عێراق بە پاڵپشـتی هێزەکانی پـێشمەرگە و فڕۆکەکانی هاوپەیمانان ناوچەکانی دەوروبەری شاری موسڵیان ئازادکردووە، داعش چەندان جار ئەو ناوچانەی تۆپـبارانکردووە و لە ئاکامدا دەیان کەسی سیڤیل گیانیان لەدەسـتداوە یان برینداربوون.\nهەر ئەمڕۆ پـێنجشەممە نەتەوە یەکگرتووەکان ڕایگەیاند لە ماوەی ئەم هەفتەیەدا لە میانەی دابەشکردنی یارمەتیـیە مرۆیـیەکان لە موسڵ بەهۆی کەوتنی گولـلە خومپارە بە لایەنی کەم 4 کارمەندی فریاگوزاری و 7 کەسی سیڤیل کوژراون.\nلیز گراندی کۆمسیاری کارە مرۆیـیەکانی نەتەوە یەکگرتووەکان لە عێراق گوتی ئەو خەڵکە لێقەوماوەی چاوەڕێی یارمەتی دەکەن ڕووبەڕووی مەترسی دەبنەوە، بۆیە دەبێت بپارێزرێن نەک هێرشیان بکرێتەسەر. داواشیکرد هەموو لایەنەکان ژیانی خەڵکی سیڤیل بپارێزنن و ڕێگە بدەن یارمەتیـیەکانیان وەربگرن.\nدوێنێ چوارشەممە کاوە عومەر پەیامنێری بەشی کوردی دەنگی ئەمەریکا لە موسڵ سەردانی ناوچەی گۆگجەلی کرد و ژمارەیەک وێنەی لەوێوە نارد.\nدەسـتپـێکردنەوەی ژیان لە ناوچەی گۆگجەلی موسڵ


دەیان هەزار کورد لە ئەڵمانیا خۆپیشاندان ساز دەکەن\nهەزاران کورد، کە زۆربەیان وێنەی عەبدوڵا ئۆجەلانیان بەرز کردۆتەوە، ئەمڕۆ شەممە لە شاری کۆلنی ئەڵمانیا خۆپیشاندانێکیان سازدا دژ بە ڕێبازەکانی حکومەتی تورکیا.\nڕێکخەرەکانی ئەو خۆپیشاندانە دەڵێن بەشێکی مەبەستیان ئەوەیە کە ئیدانەی هێرشەکانی تورکیا بکەن بۆ باکوری سوریا و بە هەڵسوکەوتێکی دیکتاتۆرانەی سەرۆکی تورکیا ڕەجەب تەیب ئەردۆغان لەقەڵەمی دەدەن. ئەوان دەشڵێن ئۆجەلان، لە لە ساڵی 1999 وە لە زیندانی تورکیایە دەبێت وەکو هاوبەشێکی شەرعیەتپێدراوی وتووێژکردن دانی پێدابنرێت.\nپۆلیسی کۆلن زیاتر لە هەزار پۆلیسی لەو شوێنە بڵاو کردبۆوە. بەرپرسی پۆلیسی شارەکە بە ئاژانسە هەواڵییەکانی ڕاگەیاندووە کە ڕێگەدراوە وێنەی ئۆجەلان بەرزبکرێتەوە بەڵام ڕیگەیان نەدابوو کە سیمبوڵی پەکەکە کە پارتێکی قەدەغە کراوە بەرز بکرێتەوە .\nئەو خۆپیشاندانە تەواوی ڕۆژی شەممە بەردەوام بوو کە نزیکەی 30 هەزار کەس تیایدا بەشدار بوون و هێچ گرفتێکی بەرچاو تیایدا ڕانەگەیەندراوە. لە مانگی ڕابوردوو لە هەمان شوێندا نزیکەی 40 هەزار کەس خۆپیشاندانیان سازدا بۆ ناڕەزایی دەربڕین بەرامبەر هەوڵی کودەتاکەی تورکیا و پشتیوانی دەربڕین بۆ ئەردۆغان.


◄ ئەنجام: Found 434, page 1 of 44 Items per page: 🗐 1 🗐 5 🗐 10 🗐 25 🗐 50 🗐 100\n📅 دەمێ تومارکرنێ Jan 23 2016 2:00AM\n👁 ئەڤ بابەتە 14,769 جار هاتیە دیتن\nOpbouw – Inleiding – Wat is Dersim? – Genocide [ زێدە... 👁] ✖ ✖ 4 0 ✔ 88% ✍ م.ب. 23-1-2016 2:00:00\n📕 25th Anniversary of the Halabja Massacre: Recognition as a tool to prevent Genocide پەڕتووکخانە\n📅 دەمێ تومارکرنێ Sep 22 2013 10:43AM\n👁 ئەڤ بابەتە 11,578 جار هاتیە دیتن\nUNPO Nieuwspoort 18 March 2013 The Hague – the [ زێدە... 👁] 📕 ✖ 0 0 ✔ 94% ✍ هـ.ب. 22-9-2013 10:43:42\n👁 ئەڤ بابەتە 36,818 جار هاتیە دیتن\n📕 80 ساڵ تەعریبکردنی کوردستان! پەڕتووکخانە\n📅 دەمێ تومارکرنێ Jul 11 2012 2:08PM\n👁 ئەڤ بابەتە 13,582 جار هاتیە دیتن\nجەلال جەوهەر عەزیز [ زێدە... 👁] ✖ 📕 ✖ 0 0 ✔ 74% ✍ هـ.ب. 11-7-2012 14:08:37\n📕 A poisonous affair: America, Iraq, and the gassing of Halabja پەڕتووکخانە\n📅 دەمێ تومارکرنێ Sep 21 2013 10:05PM\n👁 ئەڤ بابەتە 8,381 جار هاتیە دیتن\nJoost Hiltermann Cambridge University Press 2007 [ زێدە... 👁] 📕 ✖ 0 0 ✔ 94% ✍ هـ.ب. 21-9-2013 22:05:52\n📕 Adaptive Problems Of Yazidi Genocide Survivors How To Support The Silent Ones پەڕتووکخانە\n📅 دەمێ تومارکرنێ Mar 12 2017 10:28AM\n👁 ئەڤ بابەتە 2,815 جار هاتیە دیتن\nDr. E. Didier Dr. C. Amin 2016-12-01 Rev [ زێدە... 👁] ✖ 📕 ✖ 0 0 ✔ 86% ✍ هـ.ب. 12-3-2017 10:28:37\n📖 Anfal - The Kurdish Genocide کورتەباس\n📅 دەمێ تومارکرنێ Jan 11 2014 2:44PM\n👁 ئەڤ بابەتە 7,059 جار هاتیە دیتن\nBy Kameel Ahmady [ زێدە... 👁] ✖ ✖ ✖ 1 0 ✔ 72% ✍ هـ.ب. 11-1-2014 14:44:10\n📕 Anfal Kurdish Genocide پەڕتووکخانە\n📅 دەمێ تومارکرنێ Dec 23 2014 12:09PM\n👁 ئەڤ بابەتە 2,968 جار هاتیە دیتن\n... [ زێدە... 👁] ✖ ✖ 0 0 ✖ 54% ✍ هـ.ب. 23-12-2014 12:09:14\n📕 Anfal The Iraqi State’s Genocide against the Kurds پەڕتووکخانە\n📅 دەمێ تومارکرنێ Sep 26 2011 5:05PM\n👁 ئەڤ بابەتە 8,866 جار هاتیە دیتن\nThe Center of Halabja against Anfalization and gen [ زێدە... 👁] 📕 ✖ 0 0 ✔ 92% ✍ هـ.ب. 26-9-2011 17:05:45\nپەرتوک PDF 12,011


ئایه ئۆڵه‌مپیک خێرو به‌ره‌که‌ت بۆ دانیشتوانی له‌نده‌ن ده‌هێنێت ، یا بۆ کۆمپانییه گه‌وره‌کان؟ | Zaher Baher\nله‌لایه‌کی تریشه‌وه دوو له نقابه گه‌وره‌کانی بریتانیا که یه‌کێکیان نوێنه‌رایه‌تی کارمه‌ندانی پشکنینی په‌ساپۆرت له فڕۆکه‌خانه‌کانی بریتانیا و له‌اوانه فڕۆکه‌خانه‌ی Heathrow و به‌نده‌ره‌کان و سه‌ر سنوره‌کان ده‌کات، بڕیاری داوه ڕۆژی 26/07/2012 مانبگرن دوای ئه‌وه‌ش هه‌تا ڕۆژی 20/08/2012 ش ئۆڤه‌ر-تایم نه‌کرێت به مه‌به‌ستی دژی به‌تایبه‌تکردنی که‌رته‌که‌یان، زیادکردنی مووچه‌ی خانه‌نشینی و زیادی موووچه‌و دژی ده‌رکردنی کرێکاران. هاوکاتیش به‌شێک له شۆفێره‌کانی شه‌مه‌نده‌فه‌ره‌کانی هێڵی ئاسنینی به‌ستنه‌وه‌ی له‌نده‌ن به هه‌ندێک شاری ده‌ره‌وه‌ی له‌نده‌ن، به‌کۆمه‌ک ده‌نگیان داوه له ڕۆژی 06/08/2012 وه بۆ 3 ڕۆژ مانبگرن بۆ هه‌مان مه‌به‌ستی سه‌ره‌وه. ئه‌م دوو مانگرتنه، ده‌وڵه‌ت و ده‌سه‌ڵاتی تۆقاندووه‌و شپرزه کردوه و که‌وتوونه‌ته پڕۆپاگه‌نده‌یه‌کی زۆر دژی ئه‌و دوو نقابه‌یه، چوونکه له هه‌قه‌تدا ئه‌م دوو مانگرنته له‌و کاته ناسکه‌دا شکستییه‌کی گه‌وره ده‌بێت هه‌م بۆ ده‌وڵه‌ت و هه‌م بۆ ئۆڵه‌مپیکیش .  \nPrevious postبه‌رگریكردن له ئازادی و به‌ر‌گرتن له هه‌ڕه‌شه و تیرۆر، ئه‌ركی سه‌رشانی ئازادیخوازانه\nNext postبه‌رده‌وامی و قوڵبوونه‌وه‌ی قه‌یرانه‌كان سه‌لماندی كه ڕامیاریی ئابووریناسه لیبراڵه‌كان هه‌ر له سه‌ره‌تاوه شكستی هێناوه.


بەنزینی 690 دیناریی Archives - تۆڕی میدیایی خەڵک\nتۆڕی میدیایی خەڵک / بەنزینی 690 دیناریی\nخەڵك کیلۆیەک ماسی بە ١٠ هەزار دینارە، فرۆشیارانیش دەڵێن ئێستا خواست لەسەر ماسی کەمی ٪٧٥ کەمی کردووە، پێناچێت بەم نزیکانە نرخی ماسی هەرزان ببێتەوە. ئێستا وەرزی زاوزێی ماسییە، بەو هۆیەوە نرخی ماسی گران بووە، لە کاتێکدا پێش ئەم وەرزە نرخەکەی کەمتر لە چوار هەزار دینار بووە، بەڵام بەهۆی وەرزی زاوزێی ماسییەوە نرخی کیلۆیەک ماسی بووەتە دوو هێندە. هاوکات لە ئێستادا ڕێگا بە هاوردەکردنی هیچ جۆرە ماسییەک لە وڵاتی ئێرانەوە نادرێت، لە کاتێکدا پێشتر چەند جۆرێک ماسی لەو وڵاتەوە هاوردە دەکرا. ئێستا کیلۆیەک ماسی کاربی باشوری عێراق لە شەقامی ٣٠ مەتری ئازادی، کە شوێنێکی سەرەکی ماسی فرۆشانە، بە ١٠ هەزار دینارە، حەسەن ئەبوبەکر، ١٩ ساڵە کاری ماسی فرۆشی دەکات، دەڵێت لە یەکەم ڕۆژی ڕەمەزانەوە نرخی ماسی بەرەو گرانی چووە، لە ٧هەزار دینارەوە تا ١٠ هەزار دینار هاتووە. وێڕای وەرزی زاوزێی ماسی، بەشێکی دیکە لە هۆکاری گرانبوونی نرخی ماسی بۆ بێ ئاوی و وشکەساڵی دەگەڕێنێتەوە، هاوکات نرخی عەلەفیش زیادی کردووە، بەو هۆیەوە ئێستا بەشێوەیەکی بەرچاو خواست لەسەر ماسی ٪٧٥ کەمی کردووە. ئەو ماسی فرۆشە پێش گرانبوونی ماسی، ڕۆژانە بە لایەنی کەمەوە تۆنێک ماسی دەفرۆشت، بەڵام ئێستا ٣٠٠ کلیۆ ماسی بە سێ بۆ چوار ڕۆژ دەفرۆشێت، دەڵیت "گرانە خەڵك بۆی ناکڕێت، موشتەری دەناسین یان نایکڕێت یاخود زۆر کەمتر لە جاران دەیکڕێت، نرخی ماسی لە یەکەم ڕۆژی ڕەمەزانەوە گران بووە". ئاماژە بۆ ئەوەش دەکات، کە گرانی نرخی ماسی تا سەرەتای مانگی تەمووز بەردەوام دەبێت، دوای ئەوە نرخەکەی بەرەو کەمبوونەوە دەچێت.\nتاگ: بەنزینی 690 دیناریی\nلە بارەی بەنزینی 690 دینارییەوە ڕوونكردنەوە دەدرێت\nخەڵك- لیژنەی سوتەمەنی قائیمقامیەتی هەڵەبجە لەبارەی بەنزینی…


پارتی دەسەڵاتی ڕەها و ئێوەش هیچ بە دەستەوە! - پەرەگراف\nپارتی دەسەڵاتی ڕەها و ئێوەش هیچ بە دەستەوە!\nهەموو جارێ لایەنە سیاسییەكان و هەندێ لە لایەنگرانیان شكستی لایەنەكایان لە سەر شەماعەی لایەنی ترهەڵئەواسن، هەربۆیە ڕۆژ لە دوای ڕۆژ شكست لە دوای شكست بە دەست دەهێنن لە هەموو بوارەكاندا، ئەمڕۆ پارتی نەك چوار سەرۆكایەتییەكەی كۆنتڕۆڵكردوە، بەڵكو هەموو دەسەڵاتەكانی لای خۆی كۆكردوەتەوە كەواتە ئەوان:\nسەرۆكی هەرێم، سەرۆك وەزیران، سەرۆكی پەرلەمان و جێگرەكەی، سەرۆكایەتی ئەنجومەنی دادوەری، ڕاوێژكاری ئەنجومەنی ئاسایش، ناوخۆ، جگە لە وەزارەتەكانی دیكە بە مانایەكی تر هەموو فایلەكان لای خۆیانە هەر لە بڕیاری سیاسی، جێبەجێكار، دادوەری، ئاسایش و ئابووری و خزمەتگوزارییەكان، ئەی ئێوە چیتان لایە…؟\nئێوەی قەتیزماو لە سلێمانی وەك مارێكی سڕبوو هەر چوار وەرزی ساڵی زستانێكی سارد پڕ سەهۆڵ و بەستەڵەك، بەدەست كۆمەڵێ قیادەی برسیی، شكست‌و بێچارە، لە لایەكی تر بەدەست نەوەی بەرپرسە یەكەمەكان كە كۆمەڵێ هەرزەكاری بێ ئەزموونی مەغرورو خاوەن پارە‌و دەسەڵاتێكی ڕەها گەمارۆدراو بە كۆمەڵێ هەلپەرست‌و مشەخۆری ماستاوچی و بەرهەمەكانتان تەنها كەسانێكی كۆیلەن‌و كاریان تەنها سووكایەتی و جنێودانە بەوانەی كە ئامۆژگاری و ڕەخنەتان لێ دەگرن بۆ ئەوەی خۆتان چاك بكەن و بێنەوە هۆش خۆتان. ئەمە ئەوپەڕی شكستە ئەوەی كە ماوتانە تەنها دەمە، لە ڕێگای دەزگای ڕاگەیاندنە شكست خواردووەكەتان، ئەویش كورد وتەنی ''دەمە چیت لێ كەمە''.\nفەترەیەك بوو بە پارتیتان دەگوت حیزبی بنەماڵەو دەرەبەگ و دواكەوتو، كەچی ئەو حیزبە دەرەبەگە گۆڕانكاری لە خۆیدا دەكات و توانی هەم ئێوەو بەشێكی باش لە بەناو نوخبەكان بكڕێ و كار بۆ سەركەوتنی بكەن، ئەمە شتێكم وەبیر ئەهێنێتەوە جارێك لە لەندەن لە ماڵی لەتیف ڕەشید ئاوەڵزاوای خوالێخۆشبو سكرتێری گشتی یەكێتی بە مام جەلالم وت: ئێوە كارتان بۆ دروستكردنی سەركردەی نوێتان كردوە بۆ ئەوەی بتوانن بەردەوامیی بدەن بە حیزبەكە؟ كەچی بەداخەوە بەهەڵە لە پرسارەكەم تێگەیشت زۆر پێی ناخۆش بوو هەرچەندە مەبەستی خۆمم بۆم ڕوونكردەوە، بەڵام وادیاربوو هەر قەناعەتی نەكرد، ئەوكات من خەمی ئەمڕۆم بوو چونكە دەمزانی لە دوای ئەو، پاشماوەكەی، ناڵێم هەمووی، بەڵام ئەوانی بە مەكتەب سیاسی ناسراون دڵنیابووم كەناتوانن بەردوامیی بە یەكێتی بدەن. وە كە گۆڕان دروست بو هەمان پرسیارم لە خوالێخۆشبوو كاك نەوشیروان كرد ئەویش دەمزانی كە پرسیارەكەی پێناخۆش بوو، بەڵام ئەمیان وەڵامێكی دیپلۆماسی دامەوە و وتی: كەس ئەم پرسیارەی لێنەكردووم بیری لێدەكەینەوە. بەڵام نە ئەمیان بیری لێكردەوەو نەئەویان بۆیە ئەوڕۆ دەبینین هەردوو حیزب چییان لێبەسەر هاتووە!\nحیزب لە ڕۆژهەڵاتی ناوەڕاست و بێ گومان بە كوردستانەوە حیزبی خودی سەركردەیە بە خۆیەوە دەستپێدەكات و لە خۆشیا دەكوژێتەوە، یا دەبێتە حیزبی بنەماڵە و ئیدی نەوەكانیان جێگرەوەیان دەبن. لەم خاڵەیاندا بنەماڵەی بارزانی لەوانیتر سەركەوتوترن لەبەرئەوەی ئەوان بنەماڵەكەیان دابەش كردوە بەشێوەیەك هەموو بوارەكان بگرنەوە، هەمووش یەك قاعیدە دەزانن ئەویش كەس لەمان گەورەتر نیە و هەموو كەسێك بۆئەوە دروست بوون تەنها بۆ خزمەتكاری و لە ژێر فەرمانیان دابن وەك دەیبینین، بەڵام یەكێتی و گۆڕان و لایەنەكانی تر كەم ئەزموون ترن لەم بوارەدا بەهۆی ئەوەی نەوەی دووەم زووتر جۆشنەدراون یا ئامادەنەكراون بۆ ئەم مەبەستە!\nئەگەر ئەحزابی سلێمانی بیانەوێت گۆڕانكاریی لە مەترسی دەسەڵاتی ڕەهای پارتی بپارێزن ئەوا دەبێ بیر لە چوونە ناو حكومەت وەلانێن و هەموویان وەك یەك كوتلەی ئۆپۆزسیۆن یەكبگرن و لە ئێستاوە خۆیان ئامادە بكەن بۆ هەڵبژاردنی ئایندە، من ناڵێم پارتی باشترە، نەخێر، بەڵام ئەوان پابەندن بە بڕیارەكانی سەرۆكەكەیانەوە، بەڵام ئێوە لە بری سەركردەیەك پەنجاتان هەیە و كەس گوێ لە كەس ناگرێ هەرچەندە خۆتان بە شۆڕشگێڕتر ئەزانی و بە مۆدرێن و سۆسیال دیموكرات یا خۆتان بە هەڵگری بەیداخی گۆڕانكاری یان…..هتد. ناكرێ بەم شێوەیە دژایەتی یەكتر بكەن و هەوڵی فەوتان و نەمانی یەكتر بدەن لە بری ئەوەی بە خۆتانا بچنەوە، دەبێ لەوەش تێبگەن تا هەڵگری ئەم جۆرە ڕەفتار و كردارە بن گەرەنتی ئەوەتان دەكەم كە هەڵبژاردنەكانی ئایندە زیاتر كورسی پەرلەمان لە دەست ئەدەن.\nبۆ ئێوەی بێ ئاگا لە دونیای سیاسەت دەبێ ئەوە تێبگەن كە گەیشتن بە لووتكە پێویستی بە كاریزما و هەڵوێست و هەوڵدان و تێگەیشتن و پێشبینی هەیە و لە هەمانكاتدا پێویستی بە كەسانێكی خاوەن جورئەتی بڕیاری ڕاست و دروستی سیاسی هەیە، پێویستی بە سەركردەیەكە كە لێكدانەوەی هەبێ بۆ ئەگەرەكان و گوێ لە هەڤاڵەكانی و خەڵكانی پسپۆڕ بگرێ و تەنها ڕای خۆی فەرز نەكات و دەبێ هەمیشە پەیام و پلانی هەبێ، بەداخەوە ئێوە ئاستی بیركردنەوەتان زۆر تەسك بووەتەوە و هەموو ئومێد و ئاواتتان بووەتە كۆكردنەوەی زۆرترین سفری بەردەم ژمارەكانتان و بۆیە پارتی بۆ مانەوەی خۆی لە لوتكە زۆر هاوكاریكردون بۆئەوەی بەبەردەوامی لەشكستدا بن كەچی ئێوە بێ ئاگاو كاڵ فام و بێ پلانن.\nئەحزابەكانی سلێمانی بۆ ئەوەی ڕزگارتان بێ لەم گێژەڵوكە سیاسیە كە خۆتان تیایدا نقوم كردوە دەبێ دەست بكەن بە چاكسازییەكی بنەڕەتی لە ناوەوە و لە دەرەوەی حیزبەكانتان، بە شێوەیەكی واقعی هەوڵی بەرەنگاری كێشەكان ببنەوە و لە بوع بوعی ترس لە پارتی و دەرچوون لە سلێمانی نەجاتتان بێ و ڕووبكەنە (هەولێر)ی پایتەخت ئەمە ئەگەر بتانەوێ هەنگاو بنێن بەرەو دەسەڵات وەرگرتن نەك وەك پاشكۆ بمێننەوە، بۆ ئەوەی لوتكە نەگۆڕنەوە بە كورسی جارێكی تر. بۆیە پارتی ئەمجارەش گۆڵی خۆی كرد، ئەوان بە دەسەڵاتی ڕەهاو ئێوەش هــــــــــیچ بە دەستەوە…..!


کوردیپێدیا - تیمی وەڵامدانەوەی یەپەسە: لە میرسین ڕووداو ڕووینەداوە، ئێمە چالاکیمان کرد\n📝 تیمی وەڵامدانەوەی یەپەسە: لە میرسین ڕووداو ڕووینەداوە، ئێمە چالاکیمان کرد | پۆل: بەڵگەنامەکان | زمانی بابەت: 🏳 کوردیی ناوەڕاست\nتیمی وەڵامدانەوەی یەپەسە: لە میرسین ڕووداو ڕووینەداوە، ئێمە چالاکیمان کرد\nتیمی وەڵامدانەوەی یەپەسەی شەهید مەزلۆم ژیاندا لە چوارچێوەی هەنگاوی 'لەدژی داگیرکەران و نۆکەران و سیخوڕەکان هەنگاوی تٶلەسەندنەوە' لەمێرسین بە تاکتیکی تایبەت لەدژی سەربازانی تورک چالاکی ئەنجامدا.\nڕاگەیەنراوی تیمەکە لەوبارەیەوە بەم شێوەیەیە:\n27ی تەموزی 2020 تیمەکانی وڵامدانەوەی ئێمە لە ناوچەی موتێی میرسین لەسەر ریگای کارامان لەدژی ئۆتۆبۆسێکی مەدەنی کۆمپانیای ئالاشەهیری گەشتیاری ساریکز کە ژمارەیەک سەربازی تێدابوو، چالاکیان ئەنجامداوە.\nتیمەکانی وڵامدانەوەمان دوای ئەوەی بۆ ماوەیەکی درێژ چاودێری دوژمنیان کرد و جمووجوڵی دوژمنیان کۆنتڕۆڵ کرد، لەدژی ئۆتۆمبێڵەکە کە لە ڕۆژی پێشتر لە ڕێگادابوو، کاتژمێر 07:00 بە تەکنیکێکی تایبەت چالاکیان ئەنجامدا. لە ئەنجامی چالاکیەکەدابە پێی زانیاریەکانمان 6 سەرباز کوژراون و 30 سەربازیش برینداربوون کە برینی 15 سەربازیان سەختە.\nلە ڕاگەیەنراوەکەدا بە بەردەوامی باسی ئەوە دەکرێت، دەوڵەتی تورک لە شارەکان یەپەسە لە بەرانبەر خۆی دەبینێت حسابی هێرشی قڕکردن دەدات. بە تاکتیکی تایبەت ئێمە کە لە بەرانبەر تەکنەلۆژیای پێشکەوتووی ئەوان ئەنجام دەدرێت. لەو دەڤەرانەی کە بە پیشبینی ناکەن، لەدژی ئەوان دەوەستینەوە.\n'بە ناوی ڕووداوێک، هەواڵی درۆ بڵاودەکەنەوە'\nهەروەها باسی ئەوەکراوە، 'چەتەکانی ئاکەپە و مەهەپە بۆئەوەی مۆڕال و بوێری گەل بشکێنن، هەموو چالاکیەکانمان وەک رووداو لەقەڵەم دەدەن و هەواڵی درۆ بڵاودەکەنەوە. میدیای شەڕی تایبەت کە نەیتوانیوە چالاکیەکەمان بشارێتەوە، ڕاگەیەنراوی جیاواز بڵاودەکاتەوە و بەرپرسانی سەربازی تورک بە ناوی خولوسی ئاکار ڕاگەیەنراوی بەو شیوەیە دەدەن کە ئۆتۆمبێڵەکە ئیستۆپی تێدا نەماوە و بەو شێوەیە هەواڵی درۆ بڵاودەکەنەوە.\n'بۆ یادی مەزلۆم ژیاندا'\nهەروەها ڕاگەیەنرا کە ئەم چالاکیە بۆ یادکردنەوەی مەزلۆم ژیاندا کراوە کە 1ی ئەیلولی 2019 لە هەرێمەکانی پاراستنی میدیا لە ئەنجامی هێرش ئاسمانی دەوڵەتی تورک شەهید بوو.\n➕ ئەم بابەتە لەلایەن: (رۆژ هەژار)ەوە لە: Jul 29 2020 5:17PM تۆمارکراوە\n👌 ئەم بابەتە لەلایەن: (جوان عومەر ئەحمەد)ەوە لە: Jul 29 2020 10:14PM پێداچوونەوەی بۆکراوە و ئازادکراوە\n✍ ئەم بابەتە بۆ دواجار لەلایەن: (جوان عومەر ئەحمەد)ەوە لە: Jul 29 2020 10:14PM باشترکراوە


ژماره‌یه‌ك گه‌نج ده‌یانه‌وێت شه‌ڕی ئاو ببه‌نه‌وه | نیقاش\nله‌خه‌ونی منداڵییه‌وه واقیعی ئێستا\nژماره‌یه‌ك گه‌نج ده‌یانه‌وێت شه‌ڕی ئاو ببه‌نه‌وه\nژماره‌یه‌ك گه‌نج له‌كوردستان به‌توانایه‌كی كه‌مه‌وه ده‌یانه‌وێت له‌شه‌ڕی ژینگه‌و ئاودا براوه بن‌و به‌ر به‌و زیاده‌ڕه‌وی‌و پێشێلكاریانه بگرن كه ده‌كرێته سه‌ر ژینگه.\n20.07.2017 | سلێمانی\nنه‌بیل شه‌ڕی ژینگه‌ی كوردستان ده‌كات\nنه‌بیل موسا (40 ساڵ) له‌ناوچونی خه‌ونه‌كانی منداڵی وایان لێكرد خۆی ته‌رخان بكات بۆ ئه‌وه‌ی له‌گه‌ڵ چالاكوانانی دیكه‌دا وابكه‌ن مرۆڤایه‌تی ئاوی پاكی لێنه‌بڕێت، ئێستا له‌گه‌ڵ هاوڕێكانیدا رێگه‌ی جیاواز‌و سه‌رنج ڕاكێش له‌چالاكی‌و مه‌راسیمه باوه‌كان ده‌گرنه‌به‌ر بۆ خستنه‌ڕووی مه‌ترسیه‌كانی سه‌ر ژینگه‌ی كوردستان.\nنه‌بیل ئه‌ندامی رێكخراوی پارێزه‌رانی نێوده‌وڵه‌تی ئاوه كه باره‌گاكه‌ی له‌شاری نیویۆركی ئه‌مریكا، ده‌ڵێت تاكه ئه‌ندامی ڕێكخراوه‌كه‌یه كه خه‌ڵكی ڕۆژهه‌ڵاتی ناوه‌ڕاست بێت، له‌گه‌ڵ سێ هاوڕێی تری دیواره‌كانی كوردستان به‌تابلۆی هۆشیاركردنه‌وه له‌باره‌ی ژینگه‌وه ده‌نه‌خشێنن‌و به‌تۆپ چاو بۆ دره‌خته‌كان دروست ده‌كه‌ن، سه‌تڵی خۆڵ ده‌به‌ن بۆ سه‌یرانگاكان، له‌گه‌ڵ ئه‌وه‌شدا چه‌م‌و رووباره‌كانی كوردستان له‌پاشماوه پیسه‌كان پاك ده‌كه‌نه‌وه.\nنه‌بیل موسا له‌ساڵی 2011ه‌وه دوای گه‌ڕانه‌وه‌ی له‌ئه‌وروپاوه هه‌وڵه‌كانی چڕكردوه‌ته‌وه بۆ ئه‌وه‌ی به‌ر به‌و مه‌ترسیانه بگرێت كه روویان له‌ژینگه‌ی هه‌رێمی كوردستان كردووه كه ئه‌و به "كاره‌سات" ناویده‌بات.\nئه‌وه‌ی وای له‌نه‌بیل كردوه كه كاره‌كه‌ی تایبه‌ت بكات به‌پاراستنی ئاو، درك كردنیه‌تی به‌و مه‌ترسیانه‌ی رۆژانه‌ی به‌چاوی خۆی ده‌یان بینێت، به"نیقاش"ی وت "له‌كوردستان ته‌نانه‌ت رێگه به‌كۆچی ماسیه‌كان نادرێت‌و به‌نداوه‌كان ناهێڵن، شوناسنامه‌ی ماسیه‌كان تێكچووه، له‌هه‌موو دونیادا ئاوی پیس ده‌پاڵێورێت، به‌ڵام ئاوی كوردستان ئه‌وه‌نده ماده‌ی قورسی تێدایه به‌چه‌ند پاڵاوگه‌یه‌كیش پاكنابێته‌وه، ئه‌گه‌ر ئاو به‌مشێوه پیس بێت خاكی كوردستانیش پیتی نامێنێت".\nنه‌بیل، غه‌ساله‌كانی جه‌و لم‌و كه له‌سه‌ر رووباره‌كان بنیادنراون، له‌گه‌ڵ به‌نداوه‌كان‌و ئاوی زێرابه‌كان‌و پاڵاوگه‌كانی نه‌وت به‌كێشه سه‌ره‌كیه‌كانی سه‌ر ئاوو هه‌وای هه‌رێم ده‌زانێت.\nئه‌و گروپه نێوده‌وڵه‌تییه‌ی نه‌بیل تێیدا ئه‌ندامه، له‌كۆبونه‌وه‌ی ساڵانه‌یدا 10 خوله‌كی بۆ ته‌رخانكراوه كه قسه له‌سه‌ر ژینگه‌ی هه‌رێمی كوردستان‌و عێراق بكات.\nله‌گه‌ڵ ئه‌وه‌ی نه‌بیل ته‌نیا سێ گه‌نجی تری له‌گه‌ڵدایه به‌به‌رده‌وامی له‌كاره‌نیدا به‌شداری ده‌كه‌ن، به‌ڵام دڵخۆشه به‌وه‌ی چه‌ند گروپێك له‌ناو گه‌نجاندا دروستبوون‌و كار له‌پاراستنی ژینگه‌دا ده‌كه‌ن.\nسه‌فین محه‌مه‌د، یه‌كێكه له‌خۆبه‌خشه هه‌میشه‌كان‌و كاركردن بۆ پاراستنی ژینگه به‌ئه‌ركی خۆی ده‌زانێت، له‌گه‌ڵ ئه‌وه‌شدا نیگه‌رانه له‌و كارانه‌ی ڕێكخراوه‌كان‌و حكومه‌تی هه‌رێم له‌بواری پاراستنی ژینگه‌دا ده‌یكه‌ن.\nسه‌فین به"نیقاش"ی وت "ئه‌م هه‌موو رێكخراوی ژینگه‌پارێزه هه‌یه باسی پیسبونی ژینگه ده‌كه‌ن كه‌چی خۆیان پۆسته‌ر له‌سه‌ر ماده‌ی پلاستیكی ده‌نوسن‌و دوایش فڕێی ده‌ده‌ن، یان خۆیان باسی خراپی كیسی پلاستیكی ده‌كه‌ن كه‌چی به‌كاریشی ده‌هێنن".\nنه‌بیل موسا وه‌ك خۆی ئاماژه‌ی پێده‌كات چیرۆكه‌كانی سه‌رده‌می منداڵی وایان لێكردووه خۆی بۆ ئه‌م كاره ته‌رخان بكات‌و ده‌ڵێت "به‌مناڵی ماڵمان له‌گه‌ڕه‌كی شه‌كره‌كه‌ی سلێمانی بوو له‌نزیك چه‌می قلیاسان‌و چه‌ندین په‌له‌وه‌ر‌و گیانداری تێدابوو، ماسیم ده‌گرت‌و مه‌له‌م ده‌كرد، ساڵی 1996 كه چومه ده‌ره‌وه له‌ئه‌وروپاش خه‌وم هه‌ر به‌چه‌مه‌كه‌ی قلیاسانه‌وه ده‌بینی".\nنه‌بیل وتیشی "كه گه‌ڕامه‌وه كاره‌ساتم بینی داره‌كان بڕدرابونه‌وه‌و زه‌وییه‌كه‌ی دابه‌شكرابوو وامزانی كیمیایی لێیداوه، كه سه‌یرم كرد خه‌ونه‌كانی منداڵی من هه‌موویان تیاچوون".\nهه‌وڵه خۆبه‌خشه‌كانی نه‌بیل‌و هاوڕێكانی له‌كاتێكدایه، به‌پێی به‌دواداچونی ده‌سته‌ی پاراستن‌و چاككردنی ژینگه‌ی هه‌رێمی كوردستان، دوور نییه دوای ساڵ 2025 كوردستان توشی قه‌یرانی ئاو بێت، به‌تایبه‌تی ئه‌گه‌ر به‌نداوه‌كانی وڵاتانی دراوسێی كوردستان له‌سه‌ر سه‌رچاوه‌كانی ئاوی كوردستان جێبه‌جێ بكرێت.\nلوقمان شێروانی وته‌بێژی ده‌سته‌ی پاراستن‌و چاككردنی ژینگه‌ی هه‌رێمی كوردستان، به"نیقاش"ی وت "كارگه‌و شوێنه‌كانی چه‌وو لم زۆربه‌یان پابه‌ندی بنه‌ماو رێنماییه ژینگه‌ییه‌كان نابن‌و كاریگه‌ریان زۆره له‌سه‌ر تێكدانی ژینگه‌و رووبارو زێیه‌كان‌و كه‌مكردنه‌وه‌ی سه‌وزایی".\nشێروانی زیاتر وتی "پاڵاوگه نایاساییه‌كانیش كاریگه‌ریان له‌سه‌ر ژینگه هه‌یه، چونكه زۆربه‌ی پاڵاوگه نایاساییه‌كان پشكنینی ژینگه‌ییان بۆ نه‌كراوه‌و شوێنه‌كانیان گونجاو نییه".\nده‌سته‌ی پاراستن‌و چاككردنی ژینگه، ناو به‌ناو له‌رێگه‌ی ناوه‌نده‌كانی خوێندن‌و كه‌ناڵه‌كانی راگه‌یاندن‌و سازكردنی كۆڕو سیمیناره‌وه هاوڵاتیان له‌مه‌ترسیه‌كانی پیسبونی ژینگه ئاگادارده‌كاته‌وه.\nنه‌بیل موسا به‌شێك له‌چالاكیه‌كانی تریشی ئه‌وه‌یه له‌سه‌ر سه‌ر له‌ناو زبڵ‌و خاشاك ده‌وه‌ستێت‌و دواتر وێنه‌كانی له‌پێشانگایه‌كدا نمایش ده‌كات، زه‌رف‌و نایلۆنی خۆڵ ده‌كات به‌په‌یكه‌ر‌و له‌شێوه‌ی مرۆڤدا دروستیان ده‌كات وه‌ك هێمایه‌ك بۆ پیسبونی ژینگه.\nنه‌بیل هه‌رچه‌نده پێیوایه كه ده‌بێت شه‌ڕی كه‌سانی ده‌ستڕۆیشتوو بكات كه ئه‌و به "تاوانباره گه‌وره‌كان" ناویان ده‌بات، به‌ڵام جه‌ختیكرده‌وه "به‌رده‌وام ده‌بم‌و ئاواتم ئه‌وه‌یه نه‌وه‌یه‌ك دروستبكه‌م كه هۆشیاری بۆ پاراستنی ئاو‌و ژینگه هه‌بێت، شاره‌كان پڕ بن له‌سه‌وزایی‌و ئاژه‌ڵ‌و باڵنده كێوییه‌كان ئاشتبكرێنه‌وه".\nده‌شڵێت "سروشتی كوردستان به‌پزیشكی خۆم ده‌زانم‌و هه‌ر كاتێك نه‌خۆش ده‌كه‌وم ده‌چمه ده‌ره‌وه‌ی شار‌و كه‌مترین ده‌رمان به‌كارده‌هێنم".\nله‌گه‌رمیان ئاژه‌ڵه كێوییه‌كان مه‌ترسی له‌ناوچوونیان له‌سه‌ره